Йөҙгә матурлыҡ кәрәкме? | Әбйәлил - Абзелил\nӘбйәлил - Абзелил > вәғәздәр > Йөҙгә матурлыҡ кәрәкме?\n« Фото һәм һүрәттәр\nХәтем менән бағышлау »\nЙөҙгә матурлыҡ кәрәкме?\nБер ҡатын бик иләмһеҙ ир менән ғүмер кисерә. Урамда улар үтеп киткәс, кешеләр: «Эй, меҫкен ҡатын, ғүмерен әрәм итә... » – тиҙәр, ә ысынын да бындай хәлдәр ирле-ҡатынлы мосолмандар өсөн нисек һуң?\nШундай хикәйәт һөйләнә. Бер әҙәм бер мәле ире менән йөрөгән ҡатынды күрҙе: ҡатыны бик матур, әммә ире бик иләмһеҙ: бөкөрө, шаҙра битле, ҡиәфәтһеҙ әҙәм ине. Әлеге әҙәм ҡатындан һораны: «Әй, һеңлекәш, һиң үҙең бик матур, әммә ирең бик йәмһеҙ икән. Ул ир менән нисек риза булып йәшәйһең?». Ҡатын яуап итеп: «Әй, ағай, матур матур булып күренмәй, һөйгән матур булып күренә. Уның төҫө йәмһеҙ булһа ла, Аллаһ Тәғәлә менән уның араһы яҡындыр. Шуның өсөн Аллаһ Тәғәлә мине уға сауаб итеп бирҙе. Әммә минең менән Аллаһ Тәғәлә араһы йыраҡтыр. Шуның өсөн, минең гонаһыма күрә, уны Аллаһ Тәғәлә миңә ғазап итеп ебәрҙе. Ул минем матурлығыма шөкөр ҡыла. Мин уның иләмһеҙлегенә сабыр итәмен, Аллаһ Тәғәлә вәғәҙәһе буйынса. Шөкөр итеүселәр урыны – ожмаҡтыр», — тине.\nӘйе, Аллаһ Тәғәлә Ҡөръән Кәримдә:\n«... иннә фии ҙәәликә лә'әәйәәтил-ликүлли саббәәриң шәкуур».\n«... Ысынлап та шөкөр иткән һәр берәүгә бында аяттар бар! – тинек». – тип әйтә. Ибраһим сүрәһе, 14/5\nБыл донъяға һәр әҙәм Аллаһ Тәғәлә тәҡдире менән бирелгән аҡыл, йөҙ һәм тән ҡиәфәтендә тыуа. Шөкөр итәйек Аллаһ Тәғәләгә, беҙҙе ошо әлеге торошта барлыҡҡа килтергәнгә, рәхмәт әйтәйек Аллаһҡа ошо һынау өсөн йәшәү биреп ебәргәненә, һәм ғүмеребеҙҙең аҙағына өмөт итәйек йәннәтен.\nӘй, кешеләр, шөкөр итегеҙ, һеҙ бит кемдер һымаҡ ғәрип булып тыумағанығыҙ, аяҡ-ҡулдар теүәл булғанына, күҙһеҙ, телһеҙ һәм һуҡыр булмағанға! Кемдер аяғы булмағанға йөрөй алмай, кемдер ҡулы булмағанға ашай алмай, кемдер ауырый ғүмер буйы, кемдер ята түшәктә йылдар буйы, кемгәлер ҡайғы иреште, кемдер китте был донъянан... Аллаһынан риза булығыҙ! Уның ризалығы өсөн йәшәгеҙ!\n«Ләҡад халәҡнәл-иңсәәнә фии әхсәни тәҡүиим»\n«Беҙ кешене иң яҡшы сүрәткә килтереп яраттыҡ» (Әт-Тин сүрәһе, 95/4) — тип әйтә Аллаһ Тәғәлә — Кешегә аҡыл биреп, тел, төрлө һәләттәр һәм әхләҡ биреп, парлы итеп. Уның яратыуың хикмәте беҙҙе матур итеүҙә түгел, ә бөтә һынауҙар аша үтеп рухи байлыҡҡа эйә булһындар өсөндөр. Йөҙ-ҡиәфәттәребеҙ йәннәттә былайҙа күркәм буласаҡ, әлегә ошо ер тормошо менән ҡәнәғәтләнәйек.\nАллаһ Тәғәлә биргән тәҡдиргә риза булып ирҙәр әллә ни үҙ йөҙ-ҡиәфәттәренә иғтибар итмәй, булғанына риза. Ә ҡатын-ҡыҙ менән был яҡтар икенсе төрлөрәк. Ҡатын-ҡыҙҙың, матур йәки йәмһеҙ булыуы уның үҙенә генә бәйле түгел шул. Матурлыҡ та, килбәтһеҙлек тә ҡатын-ҡыҙға тыумыштан уҡ бирелә торған сифаттар. Исламда төп үлсәү инсандың «сүрәте» түгел, ә бәлки уның «сирәте»лер (рухи донъяһы). Шул сәбәпле динебеҙ ҡатын-ҡыҙҙың тышҡы матурлығына ҙур әһәмиәт бирмәй, уның эске доньяһының гүзәллеген һәм камиллеген күркәм күрә. Ҡайһы бер ҡатын-ҡыҙҙарҙа (мосолман булмағандарҙан), киреһенсә, ҡатын-ҡыҙҙың тышҡы ҡиәфәтенә өҫтөнлөк бирелә, рухи донъя, кешелек сифаттары иҫәпкә алынмай. Мосолман донъяһына макияж тигән нәмә, йәғни һыланыу-буяныу тап бына Көнбайыш иленән килгән.\nШулай ҙа Ислам ҡатын-ҡыҙҙың тыумыштан килеүсе йөҙ-ҡиәфәтен, тәбиғи сафлығын һаҡлауҙы әмер итә, ысын матурлыҡты әхлаҡлылыҡта, ғаиләгә тоғролоҡта күрә. Биҙәнеү һәм буяныу, кейенеү-яһаныу иһә рия, ике йөҙлөлөк ғәләмәте һанала. Хаҡ мосолман булған ҡатын-ҡыҙ өлөшөнә тигән яҙмышының хаталар ебәреү өсөн бирелмәгәнен белә. Үҙенә бәхет-шатлыҡ ирешһә, ул Аллаһыға шөкөр итергә ашыға. Бәхетһеҙлек килһә сабырлыҡ һәм түҙемлек күрһәтә. Шундай ныҡ иманлы булыу арҡаһында төрлө бәхетһеҙлектәргә, бәлә-ҡазаларға ҡаршы тора. Дүрт балаһының да үлеү хәбәрен алғас, Хәнсә исемле бер ғәрәп ҡатыны: «Уларҙы дин өсөн шаһит итеп мине хөрмәтләгән Аллаһыға маҡтау булһын. Аллаһ Тәғәләнән мине уларға ҡушылдырыуымды һорайым», тигән. Аллаһ Тәғәлә әйткән:\nِ نَّمَا يُوَفَّى الصَّابِرُونَ أَجْرَهُم بِغَيْرِ حِسَابٍ\n«...иннәмәә йүүәффәс-саабируунә әджраһүм биғайри хисәәб»\n«Сабырҙарға хисапһыҙ әжер бирәләсәк». «Зүмәр» сүрәһе 39/10\nБер хәҙистә әйтелгән: «Аллаһ һеҙҙең йөҙөгөҙгә, тышҡы ҡиәфәтегеҙгә ҡарамаҫ. Эске доньяға, йәғни йөрәгеҙгә (йөрәк күңеленә) һәм ғәмәлдәрегеҙгә ҡарар. Шулай булғас, иң элек йөрәгеҙҙе, күңелегеҙҙе паҡлағыҙ, ғәмәлдәрегеҙҙе матурлағыҙ, тышҡы матурлыҡҡа артыҡ иғтибар итмәгеҙ», — тип әйткән Пәйғәмбәребеҙ Мөхәммәд ғәләйһиссәләм.\nИмам Әхмәд Әнәс, Аллаһ унан риза булһын, бер хәҙисте риүәйәт итә: «Пәйғәмбәребеҙ ғәләйһиссәләмдең Заһир исемле бәҙәүи ҡәбиләһенән бер танышы бар ине. Ҡиәфәте йәмһеҙ, ҡотһоҙ булыуына ҡарамаҫтан. Пәйғәмбәребеҙ ғәләйһиссәләм уны бик яҡын дуҫ итеп күрә ине. Бер көндө был кеше әллә нимәлер һатып торғанда Пәйғәмбәребеҙ ғәләйһиссәләм уны күреп ҡалды ла һәм Заһир уны күрмәҫлек итеп артынан килеп ҡосаҡлап алды. Заһир: «Ебәр мине! Кем һин?» — тип ҡысҡырҙы, боролғас Пәйғәмбәребеҙ ғәләйһиссәләмде күрә һәм арҡаһы менән тағы ла нығыраҡ уға һыйына. Пәйғәмбәребеҙ ғәләйһиссәләм иһә: «Был ҡолдо кем ала?» тип ҡысҡыра. Заһир был һүҙҙәрҙе ишеткәс: «Йә Рәсүлүллаһ! Аллаһ менән ант итәм, минең үтемһеҙ, һатыла алмай торған тауар булыуымды күрерһең!». Пәйғәмбәребеҙ ғәләйһиссәләм быға яуап итеп: «Әммә Аллаһ Тәғәлә алдында һин ундай түгел (икенсе төрлө әйткәндә: «Әммә Аллаһ Тәғәлә алдындағы баһаң бик ҙур»)».\nШуға ла беҙ кешеләрҙең тышҡы ҡиәфәтенән алданмай эске ҡиәфәттәренә ҡарайыҡ. Шәхси яҡтан камил, әҙәпле, алсаҡ, һөйкөмлө, баҫылҡы, күркәм холоҡло кешеләр менән аралашыу хәйерле. Үҙ холҡоңды белер өсөн дуҫындың холҡона ҡара тигәндәр. Шуға ла дуҫтарҙы ла һайлар кәрәк. Саф мосолманға бигерәк тә мөһим булған сифаттар тыйнаҡлыҡ, ябайлыҡ, тәбиғилек керә. Тәкәбберлек, үҙ-үҙеңде өҫтөн ҡуйыу һис тә ҡабул ителмәй, сөнки кешеләрҙең бер-береһе алдында өҫтөнлөгө юҡ, улар изгелекле һәм зирәк аҡыллы булыуҙары менә генә айырылалар. Шунлыҡтан маһайыу, маҡтаныу, айырылып тороу өсөн кейгән кейемдәр дөрөҫ түгел.\nБына әле лә хәҙрәт Ғәли әфәндебеҙҙең һүҙҙәре әлегә тиклем ҡиммәтен юғалтмаған. Ул былай тигән:\n- Өҫкө кейем-һалым, матди мөмкинлек һәм тышҡы гүзәлек менән барлыҡҡа килгән матурлыҡ матурлыҡ түгел. Ысын матурлыҡ — әхләҡ һәм ғәмәл матурлығылыр.\nҮрнәк әхлаҡ, тыйнаҡлыҡ, үҙ-үҙеңде әҙәпле тотоу кеүек сифаттар менән биҙәлгән кешеләрҙең матурлығы олоғайғас та бөтмәй. Йәш ваҡытта төҫ-ҡиәфәт ниндәй генә матур һәм һоҡландырғыс булмаһын, ғүмер үтеп китеү менән, ул юҡҡа сыға. Әгәр кеше үҙенең баһаһын бары тик сибәрлектә генә күрә икән, ҡартайғас, ул үҙен бер насар кеше итеп һанай башлай, шул рәүешле рухи ҡәнәғәтһеҙлек кисерә. Әммә, мин ҡартайҙым, кәкерәйҙем, йөҙҙәрем шырыш, күҙҙәремдең төҫө киткән, тән кипкән, матурлығым һәм көсөм юҡ һәм башҡаһы тип ҡайғырырға ярамай. Был да әлеге беҙҙең һынауҙың дауамы ғына. Аллаһ Тәғәлә беҙгә ғүмерҙең дауамын биреп, ауырыуҙар биреп шуға шөкөр итмәҫтәрме, тип әйтәлер. Шуға ла ошо биргән һәм ҡалған ғүмеренә шөкөр итеп тәсбихтәр тартайыҡ.\nПәйғәмбәребеҙ ғәләйһиссәләм эргәһенә бер әбей килә лә һәм шулай тип һорай: «Йә Рәсүлүллаһ! Аллаһы Тәғәләнән һора, мине йәннәткә индерһен». Пәйғәмбәребеҙ ғәләйһиссәләм шаяртып: «Ҡарсыҡтар йәннәткә инмәй», — тип әйтә. Был әбей китеп бармаҡсы була, Пәйғәмбәребеҙ ғәләйһиссәләм дауам итеп: «Әй, ҡарсыҡ, әбейҙәр йәннәткә инә алмай, сөнки Аллаһы Тәғәлә:\n«Фәджәғәлнәәһүннә әбкәәраа» «Ваҡиға» сүрәһе, 56/36\n«Уларҙы йәш ҡыҙҙар ҡылдыҡ», — тип әйтте (йәғни йәннәткә йәш, матур булып инерҙәр)», — тигән. Бына ошонан сығып, Ҡиәмәт көнөнән һуң йәш, матур көйө кемдер йәннәткә, ә кемдер йәһәннәмгә юл тотор.\nВәғәҙебеҙҙе йәнә бер хәҙис менән тамалайыҡ. «Аллаһ һеҙҙең кәүҙәгеҙгә һәм төҫ-ҡиәфәтегеҙгә түгел, ә бәлки ғәмәлдәрегеҙгә һәм йөрәктәрегеҙгә ҡарар».\nШулай булғас, беҙ ҙә етешмәгән яҡтарыбыҙҙы төҙәтергә, матурландырырға тырышайыҡ, балаларыбыҙға күркәм тәрбиә, яҡшы холоҡ бирәйек. Аллаһ Тәғәләнең ризалығын алырлыҡ иттереп ғәмәлдәр ҡылырға, ихлас диндә булайыҡ. Ваҡытлы, уҙып китә торған нәмәләргә алданмайыҡ. Аллаһ Тәғәлә тәнебеҙгә – сабырлыҡ, телебеҙгә – зекер, күңелебеҙгә – баҫалҡылыҡ биреп, ҡолаҡтарыбыҙға Ҡөръән тауыштарын ишеттереп, бар мосолмандарға ярлыҡау насип итһен.\n«Аллааһүммәғфир лии үә ләһүү үә лил-мөьминиинә үәл-мөьминәәт». «Аллаһым! Мине һәм ҡатындарҙан, ирҙәрҙән булған мосолмандарҙы ғәфү ит!».\nЭта запись написана автором Назир Сабитов, 16.12.2019 в 23:29, и размещена в категории вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


«Киске Өфө» гәзитенең сайты - №8, 20 - 26 февраль, 2016 - Информационные страницы\n№8, 20 - 26 февраль, 2016\nЙәмәғәт башланғысында эшләүсе "Беренсе Башҡорт атлы полкы - Любизар" хәрби-тарихи клубыбыҙ менән алға барабыҙ, хәлебеҙҙән килгәнсә яҡшы эштәр эшләйбеҙ, киләсәккә пландар ҡорабыҙ. Пландарыбыҙ халҡыбыҙҙың йолаларын, ир-азаматлыҡ сифаттарын тергеҙеү, йәштәрҙе илһөйәрлек рухында тәрбиәләү кеүек изге эштәр менән тығыҙ бәйле.\nАЛМАҠТЫҢ БИРМӘГЕ БАР\nЯңыраҡ бер апайҙың банктан алған кредитын ваҡытында түләй алмайынса, бурыс өҫтөнә тағы ла күңелһеҙерәк ваҡиғаға тарыуын һөйләгәнен ишетергә тура килде. Улына ҡапыл аҡса кәрәк булған да, аптыраған көндән банктан ҡулланыу кредиты алған.\nБЕРЕНСЕЛӘР МИЛЛИ КӨРӘШТӘ ЛӘ БЕРЕНСЕ\nӨлкәндәре Ридан - милли көрәш буйынса Рәсәй чемпионы. Унан кесерәге Вилдан - Рәсәй чемпионаты призеры. Өсөнсөләре Фидан бөгөн 2002 йылғылар араһында беренсе урын яуланы.\nИР-ЕГЕТТЕ НИҢӘ ЯҠЛАРҒА ҺӘМ ЙӘЛЛӘРГӘ?\n"Ирҙәрҙе һаҡлайыҡ!" тигән көслө затты кәмһеткән лозунгылар күтәреүҙе туҡтатып, "Ир-егеттең дәрәжәһен һанлайыҡ!" тигәнде алға һөрәйек. Ир-егеткә көслө зат итеп ҡараһаҡ, улар - көсһөҙ зат, балалары, ғаиләһе һағында булыр.\nМУСА МОРТАЗИН АТЛЫЛАРЫНЫҢ ҠЫҘЫЛ КАЗАКТАР САФЫНДАҒЫ ХЕҘМӘТЕ\nСовет-Польша һуғышы барышында Мортазиндың бригадаһы 12-се армия составында Киев, Ровно-Дубин һөжүм операцияларында, Ковель, Замостье, Грубешов, Дубно, Изяславль ҡалаларын азат итеүҙә ҡатнаша.\nИХТИЛАЛДАРҘА ЕҢЕЛМӘГӘНБЕҘ, Ә ЕҢГӘНБЕҘ,\nсөнки уларҙа аҫабалыҡҡа хоҡуҡтарыбыҙҙы раҫлатҡанбыҙ\nЯугирлыҡ беҙҙең ҡанда. Әсәйем дә һәр саҡ, онотмағыҙ, һеҙ мырҙа нәҫеленән, тип иҫкәртеп тора ине. Ул шулай үҙенең дүрт улында ла данлы тарихы менән ғорурлана белгән ир-егет тәрбиәләргә тырышҡандыр, тим.\nХирург "перелом" тип яҙып ҡуйғас, йөрәгем табаныма төштө. Армияға алмаясаҡтар. Нисек ҡайғырғанымды белһәгеҙ икән! Комиссия үтеп бөткәс, һиҙҙермәй генә медицина картаһындағы хирург яҙған битте йыртып алдым.\n"ҠУЯН АТ, ҺЫРЛЫ САНА", ЙӘКИ СӨННӘТҺЕҘҘӘН КӘҢӘШ ҺОРАМА...\nӨлкәндәр, ниңәлер, сөннәткә ултыртылғандарға күп кенә яуаплы эштәрҙе ышанып тапшыра, ниңәлер сөннәтһеҙ кешегә ҡулы йыуылмаған кешегә ҡараған һымаҡ ҡарай. Сөннәтһеҙҙән икмәк телдермәйҙәр, мал салдырмайҙар.\nИРҘӘР БАЙРАМЫ ҒЫНА ТҮГЕЛ...\nБашҡорт ир-егетенән азаматлыҡ киткәне юҡ, бөгөн дә уларҙың әрме хеҙмәтенә ыңғай мөнәсәбәттә булыуы - уларҙың дәүләт кимәлендә фекерләүен күрһәтә. Шулай ҙа был көндө ир-егеттәр байрамы тип әйтеү дөрөҫ түгел.


Берҙәм дежур-диспетчер хеҙмәте ниндәй бурыс үтәй?\n4 Октябрь 2019, 13:00\nРайон биләмәһендә берҙәм дежур-диспетчер хеҙмәте (ЕДДС) Иҫке Собханғол ауылының Ленин урамы, 61 адресы буйынса район хакимиәте бинаһында урынлашҡан. Ул ғәҙәттән тыш хәлдәрҙе иҫкәртеү, ваҡытында туҡтатыу һәм бөтөрөү менән бәйле барлыҡ хеҙмәттәрҙең эшен координациялаy маҡсаты менән 2010 йылда ойошторолған.\n- «112» номерын hәр кеше белергә тейеш. Уның ярҙамында ашығыс медицина ярҙамы, янғын һағы, полиция, газ селтәренең авария хеҙмәте, һыу менән тәьмин итеү хеҙмәте, электр селтәрҙәре хеҙмәте кеүек ҡабул итеүсе хеҙмәттәргә хәбәр итeргә мөмкин.\nТормошта төрлө хәлдәр була. Юл-транспорт hәләкәттәре, район ауылдарында электр энергияһы, һыу, газ, үҙәк йылытыу менән бәйле өҙөклөктәр, йә булмаһа, кешеләрҙең һаулығына hәм тормошона хәүеф янаған ниндәй ҙә булһа авария булған осраҡта ЕДДС-ҡа халыҡтан hәм ауыл биләмәләре хакимиәттәре башлыҡтарынан шылтыратыуҙар килә.\nӘлбиттә, ЕДДС диспетчеры ғәҙәттән тыш хәл йәки башҡа хәлдәр урынына үҙе барып йөрөмәй. Уның вазифаһы - мәғлүмәтте тейешле хеҙмәттәргә еткереү hәм уларҙың эштәрен координациялаy.\nБеҙҙең ойошмала 6 хеҙмәткәр эшләй: өлкән диспетчер – мин һәм дежур диспетчерҙар – И. Шәкиров, Д.Ҡурамшин, Р. Кәримов, И. Йәғәфәров, Р. Бикмөхәмәтов.\n2018 йылдан алып беҙҙең районда «112» системаһы индерелде. «112» номерынан кергән шылтыратыуҙар башта Өфөләге шылтыратыуҙарҙы эшкәртеү үҙәгенә бара, унан һуң үҙәк диспетчеры тарафынан шылтыратҡан райондарға ебәрелә.\n«112» системаһын ғәмәлгә индергәндән һуң, стационар йәки мобиль элемтә операторы аша үҙәк операторы шылтыратҡан кешенең урынын күрергә мөмкин. Ә законда ҡаралған тәртиптә, кәрәк булғанда, телефон номеры хужаһы тураһындағы мәғлүмәттәрҙе лә күрергә мөмкин.\nҺәр «112» операторының айырым мониторы бар. Бөтә мәғлүмәт саҡырыу карточкаһында hәм геомәғлүмәт системаһында картала күрһәтелә.\nКиләсәктә ЕДДС хеҙмәте, «Имен ҡала» республика программаһына ярашлы, яңы, заманса ҡорамалдар менән тәьмин ителәсәк. 2020 йылдың март айына тиклем Иҫке Собханғол һәм Байназар ауылдарының бер нисә урамдарына видеокамералар ҡуйыласаҡ. «112» операторы үҙенең эш урынында ваҡиға урынынан яҡын арала видеокамералар трансляцияһын ҡарай ала, видеокүҙәтеү операторы камераларҙан алынған мәғлүмәттәр нигеҙендә «112» өсөн автомат рәүештә ваҡиға төҙөү мөмкинлегенә эйә була.\nКөнөнә 10-15 шылтыратыу ҡабул итәбеҙ. Шуларҙың яртыһы ялған, йә булмаһа теге йәки был учреждение номерын асыҡлау өсөн шылтыратыу, ә ҡайһы берҙә һауа торошон йәки теүәл ваҡытты белергә теләүселәр булырға мөмкин. Халыҡ бер ябай әйберҙе аңлаһын ине - ғәҙәттән тыш хәл буйынса ниндәй миҙгелдә булһа ла шылтыраталар. Мәҫәлән, кемдер шаяртып, иртәгәгe hауа торошо тураһында һорай икән, был ваҡытта кемдер ниндәйҙер hәләкәт тураһында шылтыратыуы мөмкин. Линия буш булмау сәбәпле, мәғлүмәтте ваҡытында белеп өлгөрмәй, кешеләргә ваҡытында ярҙам итеү мөмкинлеген ҡулдан ысҡындырыу тигән һүҙ был.\nРайон халҡын «112» номерына яуаплы ҡарарға саҡырам. Ата-әсәләргә, уҡытыусы hәм тәрбиәселәргә «112» номерына ҡайһы осраҡтарҙа шылтыратырға кәрәклеге тураһында балалар менән әңгәмәләр үткәрергә кәңәш итәбеҙ.\nӘгәр һеҙ осраҡлы рәүештә «112» системаһына шылтыратаһығыҙ икән, трубканы ҡуймағыҙ, оператор номерҙы осраҡлы рәүештә йыйғанығыҙҙы белһен.\n«112»-не йыйғас, онотмағыҙ — барлыҡ һөйләшеүҙәр ҙә яҙыла. Заманса техник саралар телефон хулигандарын асыҡларға hәм уларҙы яуаплылыҡҡа тарттырырға ярҙам итә.\nИҫегеҙҙә тотоғоҙ, ашығыс хеҙмәттәрҙе ялған саҡырған өсөн, РФ Административ хоҡуҡ боҙоуҙар тураһында кодексының 19.13 статьяһында ҡаралғанса, административ яуаплылыҡҡа тарттырылған кешегә 1000-1500 һум күләмендә штраф һалына.\nБерҙәм дежур-диспетчер хеҙмәтенә (112) шылтыратҡан ваҡытта нимә эшләргә кәрәк?\nКилеп сыҡҡан хәл тураһында асыҡ итеп, тыныс ҡына аңлатығыҙ, үҙегеҙ менән таныштырығыҙ – фамилияғыҙҙы, исемегеҙҙе, атайығыҙҙың исемен һәм ваҡиға килеп сыҡҡан урынды әйтегеҙ.\nӘгәр һөйләшеү өҙөлһә, оператор һеҙҙең менән кире бәйләнешкә инергә тырышасаҡ.\nШылтыратыуҙарҙың бөтәһе лә теркәлеп бара, улар тураһында мәғлүмәт берҙәм базаға индерелә.\nБеҙҙең ойошманың бәйләнеш номерҙары:\n«112» - берҙәм номер, 3-52-60 – тура номер, 8-903-352-46-81 – Ватсапп һандары. Шулай уҡ «Бәйләнештә» социаль селтәрендәге төркөмгә лә мөрәжәғәт итергә була, - ти өлкән диспетчер Илгиз Мирасов.


Был фантастика булһа слот бушлай онлайн иң популяр береһе-уйынға казино. Менән 5 барабаны һәм 243 раят һәм уны еңеү бик ҡыҙыҡлы булды потрясающий график һәм инновация юлында. Сэм һәм уның ғаилә темаға нигеҙләнеп электр, наслаждайся кариб диңгеҙе пляж. Ҡушылып, улар шатлыҡ, еңеү яулап, бик күп наградалар һәм һеҙ алыр ине.\nСэм пляж эшләй тураһында Слот\nБыл уйын автоматтары студияһы бик матур Эшләй һәм инновацион мышы. Хәйер, был бизнес яңы эшләнмәһен, барыһы ла иҫ киткес көслө тәьҫир яһай потрясающий график ләкин улар һәм улар менән уйын. Провайдерҙар онлайн казино бушлай эшләй, улар күп, бик күп, шулай уҡ ҡайһы бер казино.\nБыл бар слот 5 барабаны һәм 243 был ысул менән булһа ла еңә слот сөнки һеҙгә нимә ҡалдырам, еңә алмаҫ инем,-тип. Бик аныҡ графигы. Матур эшләй һәм символы. Күк диңгеҙ Пляж эшләй. фоновый режим һәм һеҙ телисез өсөн, пляж бара. Был төрлө уйындар уйнатыу өсөн онлайн-казино, уйын береһе булараҡ бушлай онлайн казино. Шул иҫәптән ҡатын һәм уның ғаилә Нг Сэм тың символы., Тед һәм уны ул ағаһының ҡыҙы мэгги. Түбәнге символын һүрәтләгән краб, диңгеҙ коньки, диңгеҙ йондоҙо. Бер нисә бонус була, арҡаһы Мемориаль пляж- Был бөтә ғаилә ағзаларының функцияһы яғынан бер активироваться дүрт барлыҡҡа килә.. Бөтә ғаилә ағзалары өсөн һеҙгә рәхмәт булып ҡала һәм таяғы менән бушлай түләүһеҙ әйләнә. спину әйләнеп дебри.\nScatter символы-алтын ҡыңғырау, шылтырата уларҙың һәр тапҡыр, ҡасан ул күрһәтергә ергә н катушка. Әгәр һеҙҙең тормошта 3,4 йәки 5 был ҡыңғырау, һеҙ аласаһы 5, 10 йәки 15 юҡҡа синов. Шар ниндәй ҙур, һеҙҙең тағы бер бүләк тип арҡаһынан һеҙ бушлай ер бушлай ваҡытында барабанды әйләндерә..\nӘгәр ҙә кемгә-бушлай ер ҙә ваҡытында ғаилә ағзаларының береһенә әйләнә, дауа биреп, һеҙ уларға электр, Электр Сэм дауалау кеүек, әгәр ул ваҡытында туҡтап функцияһын, ул әйләнә "вайлд". Нг дауалау, тип ҡабатлай ул 10 тапҡыр арттырырға мөмкинлек бирә.. Әгәр уны ваҡытында биреп функцияларҙы ҡабатлаусы йәки ер 3x тэда 2x. Әгәр ер катушка Мэгги, яңы мәғәнә алыуы һәм уның символдары барлыҡҡа түбәнге символы.\nМинималь ставка 20 тиклем тирбәлә пенсии £100.\nБыл уйын һеҙҙе аптыратып булмай мышы студияһы. Улар барыһы ла буласаҡ, тип көткән кешеләрем килмәне онлайн-уйын автоматтары: графикаһын яҡшы, раят талғын, ғәжәйеп һәм түләү мөмкинлектәре юғары. Был уйын казино слот бушлай онлайн өҫтәү өсөн уңайлы араһында төрлө төрлө онлайн-казино. Шуға күрә һеҙ уны бушлай уйнарға ла мөмкин.!\nҠырағай Дикий Көнбайышҡа: Бөйөк Поезд Карнак\nАлтын Йондоҙло Дельфин джекпоты


Баш ҡалала властар халыҡты авария хәлендәге йорттарҙан күсереү өсөн яңы төҙөлгән фатирҙар һатып ала // Иҡтисад | новости башинформ.рф\nБаш ҡалала властар халыҡты авария хәлендәге йорттарҙан күсереү өсөн яңы төҙөлгән фатирҙар һатып ала\n16:41, 26 мая 2016 Иҡтисад\nӨФӨ, 2016 йыл, 26 май. /«Башинформ» мәғлүмәт агентлығы, Ольга Мортазина/.\nБаш ҡалала властар халыҡты иҫке һәм авария хәлендәге йорттарҙан күсереү өсөн яңы төҙөлгән фатирҙар һатып ала. Был эш ойошҡанлы бара. Мэрия 18 өс бүлмәле һәм 20 бер бүлмәле фатирҙар һатып алыу өсөн бер нисә конкурс үткәрә.\nТендер документында күрһәтелгәнсә, өс бүлмәлеләрҙең майҙаны 65 квадрат метрҙан кәм һәм 71-ҙән күберәк булырға тейеш түгел. 10 бер бүлмәле йәки фатир-студиялар — 26-33 квадрат метр. Бер бүлмәле фатирҙарҙың икенсе партияһы — 34-38 квадрат метр. Улар 2017 йылдың 20 июленән дә һуңға ҡалмайынса заказсыға тапшырылырға тейеш. Өс тендерҙың дөйөм башланғыс хаҡы — 73,55 миллион һум. Фатирҙың уртаса хаҡы 1,9 миллион һум тәшкил итә.\nТеги: торлаҡ,төҙөлөш,социаль программалар


Хәбәрҙәр: Греция һәм Македония сигенә халыҡ килеп тулды.\nГреция һәм Македония сигенә халыҡ килеп тулды.\nШишәмбе көн Греция һәм Македония сигендә бик күп кеше йыйылып китте. Грецияның Идомени ауылы янындағы лагерь барыһын да һыйҙыра алмай. Бында көн элгәре килгән 700 ҡасаҡ үҙҙәренән алда килгән 2 мең кеше менән бергә төндө асыҡ һауала үткәрҙе. Улар барыһы ла Македонияға үткәреүҙәрен көтә, артабан көнбайыш Европаға юл тоторға ниәтләй.\n“Палаткаларҙа барыбыҙға ла урын юҡ, ғөмүмән был лагерь ул ҡәҙәр кешегә иҫәпләнмәгән,-тип һөйләй Ирактан бер мигрант.-Бик һыуыҡ булһа ла беҙгә ергә ятып йоҡларға тура килде.”\nҠасаҡтарҙың Македонияға юл тотоуына урындағы таксистар ҙа ҡамасаулай. Бер нисә көн инде улар, ҡасаҡтарҙы күрше Сербияға ташырға рөхсәт биреүҙе талап итеп (ошоғаса бының өсөн автобустар һәм поездар файҙаланылды), сик буйы тимер юлы вокзалына халыҡты үткәрмәй.\n“Бығаса рөхсәт ителгән юлдар бикләнгән хәлдә, ҡасаҡтар башҡа юлдарҙы һайлауы ихтимал. Контрабандистар ҡулына эләгеүҙәре мөмкин, ә был бик хәүефле,-”ти сик буйында эшләгән БМО-ның ҡасаҡтар эше буйынса Баш комиссариат хеҙмәткәре.\nГреция дәүләт хеҙмәткәрҙәренең пенсия реформаһына ҡаршы сираттағы забастовкаһы хәлде ҡатмарландырыуы ихтимал.\nМиграция буйынса халыҡ-ара ойошма матбуғат хеҙмәте яңы йылдың тәүге айында диңгеҙ юлы менән Европаға килгән мигранттар һаны 67 мең кешенән артып китеүе хаҡында хәбәр итә.


Иртәгә халыҡ-ара тауҙар көнө билдәләнә - Bash.News\nИртәгә халыҡ-ара тауҙар көнө билдәләнә\nИртәгә халыҡ-ара тауҙар көнө билдәләнә https://bash.news/news/85875_irtg_xalyara_tauar_kn_bildln\n10 дек 2018, 21:46\nОшо уңайҙан Өфөнөң "Рәсәй - минең тарихым" паркында үҙенсәлекле күргәҙмә асылды. Унда ғалимдар һәм сәйәхәтселәр, ҡаяға үрмәләүселәр, альпинистар һәм тәбиғәтте яратыусылар ҡатнашты. Экспозиция бейек тауҙарға үрләгәндә йәшләй генә мәрхүм булып ҡалған егеттәр иҫтәлегенә ойошторолдо.\nФотокүргәҙмәлә 40-лап авторҙың 200-ҙән ашыу ижади эше тәҡдим ителде. Барлығы өс зал, уларҙа Башҡортостан, Рәсәй тәбиғәте, илдәге билдәле спортсыларҙың сәйәхәттәре менән танышырға мөмкин. Экспозицияға килеүселәр фотоларға ҡарап, яңы сәйәхәттәргә илһам алып, киләһе йылға пландар ҡорҙо. Күргәҙмә асылғандан һуң проектты ойоштороусылар ҡатнашыусыларҙы конференцияға йыйҙы. Унда хәүефһеҙлек ҡағиҙәләре, тауҙарға барғанда үҙең менән алырға мотлаҡ кәрәк-яраҡтар тураһында һүҙ барҙы.\nӘлмира Сәйетбатталова, сәйәхәтсе: “Күп тауҙарға мендек. Высоцкий әйтмешләй, тауҙан яҡшыраҡ - тау ғына. Мин дә шулай тип уйлайым, бер тапҡыр менһәң, тағы ла барғы килеп тик тора”.\nӘйткәндәй, фотокүргәҙмә ирекмәндәр тарафынан ойошторолған. Улар әйтеүенсә, экспозицияға ижади эштәрен тәҡдим итеүселәр күп булған, шуға ла күргәҙмәне киләһе йыл да үткәреү күҙаллана. Фотоларҙы "Рәсәй - минең тарихым" паркында 7 ғинуарға тиклем бушлай ҡарарға мөмкин.\nАрхангел районында йәшәүсе 17 йәшлек Александр Маскалев янғындан ғаиләһен ҡотҡара\n20:20, 21 окт\nМәләүез ҡалаһында һөт кухняһы асылды\n20:17, 21 окт\nӨфөлә водителдәр конкурсы үтте\n20:16, 21 окт\n2020 йыл Башҡортостанда Зауыҡлы биләмәләр йылы тип иғлан ителде\n18:19, 21 окт\nРеспубликала яңы йыл каникулдарында иҫерткес эсемлектәр һатыу сикләнеүе ихтимал


Баш ҡалала «Волга һәм Урал араһында-2014» бөтә Рәсәй музыка фестивале уҙасаҡ // Мәҙәниәт | новости башинформ.рф\nБаш ҡалала «Волга һәм Урал араһында-2014» бөтә Рәсәй музыка фестивале уҙасаҡ\n14:56, 21 октября 2014 Мәҙәниәт\n12-15 ноябрҙә Өфөлә Волга буйы, Урал һәм Коми Республикаһы композиторҙарының «Волга һәм Урал араһында-2014» XXVI бөтә Рәсәй музыка фестивале уҙасаҡ.\nҺигеҙ фестиваль концертында ете республика: Башҡортостан, Татарстан, Чувашия, Марий Иле, Удмуртия, Мордовия, Коми Республикаһы вәкилдәренең музыкаһы яңғыраясаҡ.\nФестивалде Өфө сәнғәт академияһының Бәләкәй залында Рәсәй Федерацияһы Композиторҙар союзы Секретариатының күсмә ултырышы асасаҡ.\nОшо уҡ көндө Өфө сәнғәт училищеһының Концерт залында симфоник музыка концерты уҙасаҡ. Владислав Казенин (Мәскәү), Рәшит Кәлимуллин (Татарстан), Александр Корепанов (Удмуртия), Нина Кошелеваның (Мордовия) концерттары һәм Валерий Скобелкиндың симфонияһы (Башҡортостан) яңғыраясаҡ.\n13 һәм 14 ноябрҙә фестиваль Ҡала мәҙәни-ял итеү үҙәгендә (Химик мәҙәниәт һарайы) Ләйлә Исмәғилеваның «Арҡайым» балеты һәм Башҡорт дәүләт филармонияһында камера музыкаһы концерттары менән дауам итәсәк. Марий Иле, Татарстан, Башҡортостан, Удмуртия, Чувашия һәм Мәскәү композиторҙарының романстары һәм миниатюралары башҡарыласаҡ.\n15 ноябрҙә фестиваль Башҡорт дәүләт филармонияһында «Дуҫтар музыкаһы» вокал концерты, хор музыкаһы концерты һәм Өфө сәнғәт училищеһының Концерт залында Симфоник музыка концерты менән тамамланасаҡ. Был кис Григорий Архиповтың (Марий Иле), Данил Хәсәншиндың, Рөстәм Сабитовтың, Салауат Сәлмәновтың (Башҡортостан), Эльмира Ғәлимованың, Нәзиб Йыһановтың — Леонид Любовскийҙың (Татарстан), Андрей Галкиндың (Чувашия) эре симфоник әҫәрҙәре менән танышырға мөмкин буласаҡ.\nФестиваль сиктәрендә музыка фәненең көнүҙәк мәсьәләләрен тикшереү менән түңәрәк өҫтәл уҙасаҡ.\nФестивалгә республиканың алдынғы солистары һәм ижади коллективтары йәлеп ителәсәк – Башҡортостан Республикаһы Милли симфоник оркестры (художество етәксеһе һәм төп дирижеры Рөстәм Сөләймәнов), Башҡорт дәүләт опера һәм балет театрының Герман Ким етәкселегендәге Симфоник оркестры, БР Халыҡ музыка ҡоралдары милли оркестры (художество етәксеһе һәм дирижеры – БР халыҡ артисы Рәмил Ғәйзуллин), БР Дәүләт академия хор капеллаһы (художество етәксеһе һәм дирижеры Алһыу Хәсбиуллина).\nОйоштороусылар – Рәсәй Федерацияһы һәм Башҡортостан Республикаһы Мәҙәниәт министрлыҡтары, Рәсәй һәм Башҡортостан Композиторҙар союзы.\n«Волга һәм Урал араһында» фестивале 1980-се йылдарҙан алып Рәсәй милли республикаларының баш ҡалаларында йыл һайын уҙғарыла. Фестивалде ойоштороусы инициаторҙарының береһе – билдәле башҡорт композиторы Роберт Ғәзизов. Башҡортостанда фестиваль һуңғы тапҡыр 2008 йылда уҙа. Өфө композиторҙарҙы бишенсе тапҡыр ҡабул итәсәк.


Республикала тәүге тапҡыр «Туймазы-фест» этнофестивале уҙҙы // Мәҙәниәт | новости башинформ.рф\n13:09, 19 августа 2019 Мәҙәниәт\nФото: Туймазы районының мәҙәниәт бүлеге\nӨФӨ, 2019 йыл, 19 август. /«Башинформ» мәғлүмәт агентлығы, Ләйлә Аралбаева/.\nТуймазы ҡалаһының мәҙәниәт һәм ял паркында I «Туймазы-фест» асыҡ этнофестивале уҙҙы. Сара 2020 йылғы Бөтә донъя фольклориадаһына һәм Башҡортостостан Республикаһы ойошторолоуҙың 100 йыллығына арналды.\nПарк амфитеатрында Туймазы районында йәшәгән төрлө халыҡтарҙың: башҡорт, рус, татар, сыуаш, украиндарҙың ижади коллективтары-вәкилдәре туған телендә сәләмләү һәм концерт номеры менән сығыш яһаны. «Туймазы-фест» этнофестиваленә күрше райондарҙан — Шаран районынан мариҙар, Октябрьский ҡалаһынан башҡорттар һәм татарҙар ҙа ҡушылды.\nПарк биләмәһендә ҙур этно-күргәҙмә ойошторолдо, унда Туймазы районы, шулай уҡ Өфө һәм Октябрьский ҡалалары, Дәүләкән, Шаран райондары биҙәү-ҡулланма сәнғәте оҫталарының эштәре тәҡдим ителде.\nҠала халҡы азербайжан һәм үзбәк-тажик милли аш-һыуынан ауыҙ итте. Тирмән янында башҡорт тирмәһе ҡоролдо һәм «Шәжәрә» күргәҙмәһе эшләне.\n«Туймазы-фест» этнофестивале барышында Туймазы районы хакимиәте мәҙәниәт хеҙмәткәрҙәренә «Башҡортостан Республикаһы ойошторолоуҙың 100 йыллығы» юбилей миҙалдарын тапшырҙы.\n«Ошо изге байрамда ҡатнашыусылар төрлө халыҡтарҙың йолалары һәм ғөрөф-ғәҙәттәре менән ихлас ҡыҙыҡһынды. Этнофестивалдең маҡсатына — Туймазы районында һәм Башҡортостанда дуҫ, татыу йәшәгән халыҡтарҙың фольклорын, музыкаль мәҙәниәтен, йыр-бейеү сәнғәтен популярлаштырыуға өлгәштек», — тип һөйләне Туймазы районының мәҙәниәт бүлеге етәксеһе Рамзин Әпсәләмов.\nТеги: байрам, этнофестиваль


Өфөлә билдәле музыкант, гитарасы, “ДДТ” төркөмөнөң тәүге составы солисы Рөстәм Асанбаевтың хәтер кисәһе үтте | ГТРК «Башкортостан» — Новости Уфы и РБ\nӨфөлә билдәле музыкант, гитарасы, “ДДТ” төркөмөнөң тәүге составы солисы Рөстәм Асанбаевтың хәтер кисәһе үтте\n07 июля 2016 — 16:09\nСарала Рөстәм Нәжипович һуңғы көнөнә тиклем етәкселек иткән «Boogie Band» һәм башҡа рок төркәмдәр сығыш яһаны. Үҙе китһә лә, уның ижады әле лә күпселек халыҡты йәлеп итә. Өфө илгә үҙенсәлекле рок донъяһы менән дә билдәле. Ҡалалағы күпселек кафеларҙа тап ошо йүнәлештәге репертуарға өҫтөнлөк бирелеүе ғәжәйеп түгел. Ә инде уға башланғыс биреүсе Рөстәм Асанбаев тураһында яҡташтары яҡты хәтирәләр һаҡлай һәм уның яҙмалары, ул ижад иткән йырҙар әле лә яңғырай. Билдәле музыкант, гитарасы, “ДДТ” төркөмөнөң тәүге составы солисы Рөстәм Асанбаевтың хәтер кисәһенә уның ижадын үҙ итеүселәр, дуҫтары, яҡындары һәм ғөмүмән, яҡшы рок һөйөүселәр йыйылғайны. Ҡасандыр уның менән бергә ең һыҙғанып эшләгән музыканттар Рөстәм Нәжиб улы менән бәйле йылы хәтирәләр менән бүлеште. Табиптар үткән йәй Рөстәм Асанбаев үпкә яман шеше тигән диагноз ҡуя. Ул һуңғы көнөнә тиклем был ҡаты ауырыу менән көрәште. Әйткәндәй, февраль айында күренекле рок-музыкант Юрий Шевчук үҙенең дуҫы, Өфө егете, ДДТ төркөмөнөң тәүге составы гитарисы Рөстәм Асанбаевҡа ярҙам йәһәтенән хәйриә концерты ойошторғайны. Саранан йыйылған аҡса дауаланыу курстары өсөн йүнәлтелде. Өфө музыканттары ла ҡулынан килгәнсә ярҙам итте. Уларҙың һәр кеме аҙаҡҡа тиклем дуҫтарының һауығыуына ышанған. Рөстәм Асанбаев 20-се быуат рок музыкаһының билдәле шәхесе булып ҡала. Ул Юрий Шевчук менән бергәләп рус рок музыкаһының яңы дәүерен булдырыусы. Уны юғалтыуҙы бөтә йәмәғәтселек ауыр кисерә. Үҙенең артынан яҡты эҙ ҡалдырған, күптәр өсөн үрнәк, өлгө булған шәхесте йәштәр ҙә тик йылы хәтирәләр менән иҫкә ала. Кисәлә Рөстәм Нәжипович етәкселек иткән «Boogie Band» һәм башҡа рок төркәмдәр сығыш яһаны. 22 сентябрь – Рөстәм Нәжиб улының тыуған көнөндә дуҫтары уға бағышлап ҙур фестиваль үткәрергә йыйына. Ә был хәтер кисәһе Рөстәм Асанбаевтың рок һәм блюз донъяһын үҫтереүгә һәм байытыуға өлөш индергәне өсөн рәхмәт билдәһе булып яңғыраны. Саранан йыйылған аҡса музыканттың ғаиләһенә ярҙам тапшырыла.


Баш ҡаланың «Глумилин» микрорайонында ҡалҡып сығасаҡ спорт көрәше үҙәге майҙаны – 29 мең квадрат метр м. Халыҡ-ара кимәлдәге спорт объекты 3 мең 400 кешегә иҫәпләнгән. Унда көрәшселәр өсөн 19 келәм буласаҡ һәм был һарай республикала үҫешкән бөтә көрәш төрҙәрен берләштерә тип күҙаллана.\nҮҙәктең проекты әле дәүләт экспертизаһын үтеүгә әҙерләнә, объекттың дөйөм хаҡы 62 миллион һум. Төҙөлөш киләһе йыл башланырға тейеш, уны ике йылда сафҡа индереү ҡаралған.


29 майҙа Өфөлә Мәрйәм Солтанова исемендәге Ислам колледжы һәм БР мосолмандары Диниә назараты менән ойошторолған Республика Ҡөрьән уҡыусылар конкурсы үтәсәк. Мосолмандарҙың изге китабын яттан һөйләүселәрҙең иң яҡшылары балалар араһында - теплоходта, ә ололар араһында М.Солтанова исемендәге Ислам колледжында билдәләнәсәк.\nКонкурс Өфө ҡалаһы, М. Кәрим урамы, 3 адресы буйынса урынлашҡан М. Солтанова исемендәге Ислам колледжында сәғәт 10-да башланасаҡ.


«Киске Өфө» гәзитенең сайты - ҡоролтай зыңғыры - 2014 - Мәҡәләләр\nУРАЛ ТӨБӘГЕНЕҢ АҪАБАЛАРЫ...\nЕкатеринбург ҡалаһында Бөтөн донъя башҡорттары ҡоролтайы Башҡарма комитеты һәм Свердловск өлкәһе Башҡорт үҙәге менән берлектә төбәк-ара ғилми-ғәмәли конференция уҙғарылды. "Башҡорттар - Урал төбәгенең аҫаба халҡы" тигән темаға арналды ул. Ун ете меңдән ашыу башҡорт йәшәгән был өлкәлә ике Башҡорт үҙәге әүҙем эшләп килә. Береһенә - Фәимә Йосопова, икенсеһенә Нәфисә Тюменцева етәкселек итә.\nМилләтте шәхестәр күтәрә, тигәндәй, киң Рәсәйҙең ҙур тәбәгендә тауҙай эштәр башҡарған был гүзәл заттар ер күкрәген ярып сыҡҡан шишмәләргә тиң. Беҙҙе ҡабул иткән Үҙәктең етәксеһе Фәимә Фәхритдин ҡыҙының ойоштороу һәләтенә айырыуса һоҡландыҡ. Урындағы дәүләт эшмәкәрҙәрен, Венгрияның Екатеринбургтағы генераль консулын, Силәбе, Өфө, Пермь, Екатеринбург, Каменск-Уральск һ.б. ҡалаларҙан килгән ғалимдарҙы, архив, музей, китапхана хеҙмәткәрҙәрен, хәрби хеҙмәттәгеләрҙе, юғары уҡыу йорттары студенттарын, аспиранттарын ҡыҙыҡһындырыу өсөн ғәйәт ҙур тырышлыҡ кәрәклеген барыбыҙ ҙа аңлайҙыр.\nСвердловск өлкәһе башҡорттарына тарих заңын даими еткереүселәрҙең береһе - БДУ профессоры Нәзир Ҡолбахтиндың былтырғы ошондай йыйындағы докладына туҡталып, танылған яҙыусы Таңсулпан Ғарипова: "Уның сығышының һәр юлын, һәр фекерен доғалай күреп диҡҡәт менән тыңланым",- тип яҙғайны. Быйыл да залдағылар олпат ғалим-педагогтарыбыҙ Нәзир Ҡолбахтиндың, Роза Буканованың сығыштарын ҡыҙыҡһынып ҡабул итте. Уралда, Волга буйҙарында йәшәгән ата-бабаларыбыҙҙың быуаттар сылбырында ниндәй катаклизмдар кисереүен документаль факттар аша күрһәтеү уйландырҙы, тетрәндерҙе. Әммә тарих тирмәне таштары уларҙы күпмелер мөсһөҙләндерһә лә, бөтөнләй көстән яҙҙыра, юҡҡа сығара алмауы ғорурлыҡ тойғоһо уятты.\nТарих фәндәре докторы, профессор Роза Буканованың "Екатеринбург ҡалаһына нигеҙ һалыусы В.Н.Татищев һәм башҡорттар" тигән докладына урындағы халыҡ айырыуса иғтибарлы булды. Роза Ғафар ҡыҙын трибунанан ебәрмәй һорауҙарға күмеү ошо хаҡта һөйләй. Докладсы Екатеринбург ҡалаһына нигеҙ һалыусы инженер-төҙөүсе В.Н. Татищевтың биографияһындағы иң сағыу биттәр Башҡортостан менән бәйле булыуын һыҙыҡ өҫтөнә алды. "Мәҫәлән, 1720-1722, 1734-1737 йылдарҙа В.Н. Татищев - Урал буйындағы заводтарҙың хужаһы була, - тип билдәләне Роза Ғафар ҡыҙы. - Был осорҙа Рәсәйҙәге хәрби-сәйәси хәлде бер-бер артлы башҡорт ихтилаладары тоҡаныуы ҡатмарлаштыра. Аяу белмәгән И.К.Кирилов 1737 йылдың мартына Башҡортостан сиктәренә 9900 регуляр, 7700 регуляр булмаған хәрбиҙәрҙе ҡуя. 4500 кешене резервта тота. Был ҙур көс (22100 кеше) 1737 йылдың йәйенә тәғәйенләнгән башҡорт ихтилалын баҫтырыу өсөн әҙерләнә. Әммә "Бәндә теләй, Хоҙай бойора" тигәндәй, И.К. Кирилов ҡаты ауырып, донъя ҡуя. Уның урынына Ырымбур комиссияһы башлығы итеп В.Н.Татищев тәғәйенләнә. Ҡулына ҙур хакимлыҡ күскән В.Н. Татищев, үҙ дәүерендәге хөкүмәт кешеһе (башҡорт тархандары, бейҙәре уға полковник тип өндәшә) булһа ла, террор алымы менән түгел, булдыра алған тиклем миһырбанлы-гуманлы юлдар менән эш итергә тырыша. Әйтәйек, "Баш күтәргән башҡорттарҙы тынысландырыу маҡсатында законһыҙ ҡулға алынған башлыҡтарҙы иреккә сығара, халыҡты 1737 йылдың йәйенә тәғәйенләнгән ҡан ҡойоштан ҡотҡара, илдә килешеүҙәр ярҙамындағы реформаларҙы яҡлай. Рәсәй тарихында беренселәрҙән булып башҡорттар тураһында ҡиммәтле тарихи-этнографик мәғлүмәттәрҙе ҡалдырған ғалим да ул".\nҒөмүмән, Башҡортостандан барған ғалимдарҙың һәм сәйәсмәндәрҙең сығыштары берәүҙе лә битараф ҡалдырманы. Сарала, ысынлап та, милли үҙаңды үҫтереү буйынса һүҙ күп булды. Фекер алышыуҙарҙа урыҫ, татар, удмурт, ингуш һ.б. милләттән булған кешеләр ҙә ҡатнашты. Ленин ордены кавалеры, 86 йәшлек Ғәлимә Ишбулатова ла иртәндән алып ҡара кискә тиклем беҙҙең арала ҡалды. Ғәжәп итеп: "Арыманыңмы, инәй?"- тиеүселәргә: "Арыу түгел, йәшәп-йәшәреп ултырам, балалар",-тип яуапланы ул. Беҙҙе, Башҡортостандан барған делегацияны, Свердловск өлкәһе башҡорттарының Ҡоролтай ҡарарҙарын тормошҡа ашырыу өсөн дәррәү, бер төптән эшләргә ынтылышы һоҡландырҙы.\nЯҙылған: 26.04.14 | Ҡаралған: 1441


Күгәрсен районының Мораҡ ауылы халҡы ла халыҡтар берҙәмлеге көнөнә ихлас ҡушылды\nБөгөн район үҙәгендә байрам айҡанлы йәрминкә һәм концерт ойошторолдо.\nРайондың төрлө ауыл биләмәләренән килгән шәхси хужалыҡтар, фермерҙар халыҡҡа үҙҙәренең тауарҙарын тәҡдим итте. Район мәҙәниәте һарайы артистары тарафынан әҙерләнгән сағыу концерт байрамға тағы ла йәм өҫтәне. Көн һыуыҡ булыуға ҡарамаҫтан майҙан кешенән өҙөлмәне. Әйткәндәй, Күгәрсен районында бөгөн тиҫтәләп милләт вәкиле үҙ-ара дуҫ, татыу йәшәй. Эштә лә, байрамда ла беҙ гел бергә,- ти күгәрсендәр.


Наталья Бурзянцева хужаһы булмаған эт янынан "күҙ йомоп" үтә алырмы\nНаташаға ун йәш булғанда урамдан бер эт табып өйөнә алып\nҡайта. Әлбиттә, ата-әсәһе быға ҡаршы булыуға ҡарамаҫтан, ҡы ҙыҡай: "эт беҙҙең менән йәшәйәсәк", тип әйтеп ҡуя. Ошо ваҡыт тан башлап Наталья Бурзянцева өйөнән эт өҙөлмәй.\nНатальяға дуҫтары менән бергә Мәскәүҙә эт һатылған баҙарҙа булырға тура килә. Наташа сиратта торған ваҡытта бер ҡатын ҡ улындағы эткә күҙе төшә һәм уны 100 һумға һатып ала. Толик ҡ ушаматлы этен Наталья әле булһа ла онота алмай.\n- Ул шул тиклем аҡыллы ине. Асыҡҡан ваҡыты булһа кухняға и нер ине лә, барыһына ла арҡаһы менән боролоп ултырыр ине, -\nтин хәтерләй Наталья, яратҡан этен. Ул арала Наташаның ата-әсәһе лә Толикты яратып өлгөрә. Уның атаһы, Башҡортостандың халыҡ рәссамы Александр Бурзянцев ҡай һы берҙә йорт хайуандары портретын да эшләй.\nУрамда йөрөгән хужаһыҙ эттәрҙе күреп Натальяның йөрәге әрн ей, уларҙы ҡотҡарыу буйынса гәзиттәргә шылтыратып төрлө йәмғ иәттәргә мөрәжәғәт итә. Күптәр хужаһыҙ эттәрҙе Бурзянцевтар йәшәгән фатирҙың ишек төбөнә ташлап китер була. Бер йыл эсен дә генә Наталья 30-ҙан ашыу хужаһыҙ этте ышаныслы ҡулдарға т апшыра.\nБөгөнгө көндә Бурзянцевтар фатирында ун эт һәм дүрт бесәй йәшәй, "тулы хоҡуҡлы ғаилә ағзаларының" ятыр урыны бар, бер пудель хат та ябынып та йоҡлай икән. Натальяның күршеләре һә м таныштары уларға аҙыҡ-түлек менән ярҙам итә.\n- Йортта уларҙы булдырыу һанын кәметергә кәрәк, уларҙы хәс тәрләү ҡыйыныраҡ. Шулай булыуға ҡарамаҫтан, тағы ла бер бәлә кәй генә эт алып үҫтерәһе килә, - ти Наталья. Әлбиттә, таныш тары быға ҡаршы.\nУрамда хужаһыҙ йөрөгән эттәр һаны артҡандан-арта бара. Ә, Наталья Бурзянцеваға, үҙе әйтмешләй, "күҙен йомоп" ҡына үтеп


Инфоурок › Другое › Другие методич. материалы › Литературно- музыкальный вечер по творчеству М.Карима\nБашҡортостандың халыҡ шағиры Мостай Кәрим ижадына арналған\nХәкимйәнова Лилиә Әхмир ҡыҙы,\nӨфө районы Авдон урта дөйөм белем биреү мәктәбе\n1.Мостай Кәримдең тормош юлы һәм ижады менән тулыраҡ таныштырыу.\n2.Уның ижадына ҡарата уҡыусыларҙа ҡыҙыҡһыныу уятыу.\n3.Балаларҙың ижади әүҙемлеген үҫтереү.\nЙыһазландырыу:китаптар күргәҙмәһе, шағирҙың портреты, интерактив таҡта Мәҙәниәт йылына арналған эмблема.\nСәхнә байрамса биҙәлгән. Плакатта шиғыр һүҙҙәре.\nТәбиғәттә шундай миҙгел бар:\nЕл тынғас та, япраҡ тирбәлә,\nҠояш бата тауҙар артына,\nНуры бүленеп ҡала түбәлә.\nТәбиғәттең шундай миҙгелен\nКүрһә ине минең йылдарым:\nМин киткәндә, берәй быуатҡа\nБүленеп ҡалһа ине йырҙарым.\nМостай Кәрим( Мостафа Сафа улы Кәримов) 1919 йылдың 20 октябрендә Шишмә районы Келәш ауылында тыуған.Келәш ауылы Өфөнән 30 саҡрымда, Дим йылғаһы буйында урынлашҡан.Ауылдың тирә-яғында,уйһыуҙарҙа, ҡашлаҡтарҙа әрәмәлектәр ҡусҡыллана, болонлоҡтар ҡуйынында Аҡманай һәм Ишбай күлдәре тонйорап ята.\nАна шул сөм-ҡара тупраҡлы иген баҫыуҙары, туғайҙар күрке, Дим буйы йәме, һыуҙар тәме, табандар аша йылыһын тойған тыуған ер, шағир күңеле аша уҙып, аҙаҡ үҙҙәре бер илһам ризығына, затлы образдарға әйләнәсәк туған шиғри бишек ул.\nМостафа бик ишле ғаиләлә үҫә. Атаһы Сафа ике ҡатын менән йәшәй. Ғаиләлә 16 кеше була. Ләкин өйҙә көндәштәр араһында ла, балалар араһында ла һис тауыш-маҙар булмаған, ишле ғаилә бик татыу йәшәгән. Мостафа хатта балиғ булғансы байтаҡ йылдар ҡайһыһы үҙ тыуған әсәһе икәнен дә айырмаған; уның өсөн икеһе лә берҙәй әсәй: оло һәм кесе әсәй.\nМостай Кәримдең бала сағы тыуған ауылының, тымыҡ Дим буйы тәбиғәтенең матур ҡосағында уҙа. Ата кеше улын ер һөргәндә ат башында йөрөтә, төнгөлөккә үҙе менән ала. Атаһы улын эшкә күндереү менән бергә, тыуған ер тәмен тойҙорторға,сер-хикмәттәрен беремтекләп аңлатырға ла сараларын таба.\nҺүҙгә оҫта оло инәйҙең һөйләгән иҫ киткес мауыҡтырғыс әкиәттәре. Ҡойған йомаҡтары,әйткән мәҡәлдәре баланың хыял ҡанатын үҫтерә,зиһенен байыта, донъяға һоҡланыу, күңелендә гүзәллек тойғоһо тәрбиәләй. Оло инәйҙең кендексе әбей саҡтары ла эҙһеҙ ҡалмай.Бала тыуған йортта кендексе әбей аҙналар буйына ҡунаҡ булып ята: әсә менән йөрөгән улы ла шул һый-хөрмәт эсендә. Шуғалыр ҙа, күрәһең, кешенең донъяға килеү хәбәре һәм бала ҡәҙерләү йолаһы уның күңеленә айырыуса ҡәҙерле һәм изге хис булып урынлашып ҡала. Оло инәй үҙе аҙаҡ улының «Беҙҙең өйҙөң йәме», «Өс таған» повестарында мөләйем өләсәйҙәрҙең прототибы булып китә.\nБәләкәй Мостафа тиҫтерҙәре менән ырҙын арттарында үҙҙәренең уйын һөрөнтө ерҙәрен, туғайҙарын яһап ебәргәндәр, хатта һәр йыл һайын йүгереш, көрәш һәм бүтән төрлө ярыштары менән үҙ һабантуйҙарын ҡороп ташлайҙар, еңеүселәргә төрлө кәнфит, сәй, һабын ҡағыҙҙарынан торған тәтәй бүләктәр өләшәләр.\nЗамана балаларынан һуғыш уйындары ла ситтә ҡалмай. Тик улар бүленешеп уйнағанда һәр береһенә ил исеме табып бөтә алмай йонсойҙар.Аптырағас, “ Рукавказ”, “Рукарпат” кеүек яңы исемдәр уйлап сығаралар.\nМостафа тыуған ауылы мәктәбендә уҡый. Мортаза ағаһынан ҡала Мостафа үҙ ырыуҙарында хәреф таныған икенсе кеше. Уға хәтле үҙ ата-бабаларының хатта ҡултамғаларын ҡуйырлыҡ та мәғлүмәттәре булмаған. Ҡултамға урынына бер аҙ һәнәккә, бер аҙ тауыҡ аяғына оҡшаш тамға һалғандар.\nМәктәп йылдары, китап Мостафаны ғилем донъяһына алып инә. Ҡыҙыл галстуклы пионерҙың онотолмаҫ мәктәп йылдары китап аҡтарып, зәңгәр колонналарҙа барабан ҡағып, борғо өрөп, костерлы дозор төндәре, әкиәт төҫлө оло хыялдар менән биҙәлеп уҙа.\nИркен үҫтем һәм күрмәнем\nҺәм белмәнем мин донъяла\nҮтте балалыҡ, әйтерһең,\nУл йәйге болот,\nТөнгө костер янындағы\nТулы булмаған урта мәктәпте тамамлағас, 1935 йылда Өфө педрабфагына уҡырға инә.Ошо йылда уның “Зөбәйҙә һәм бәпкәләр» исемле тәүге шиғыры баҫылып сыға.1936-1937 йылдарҙа «Ленинсе» газетаһында шиғырҙары йышыраҡ күренә башлай.\nСәскәләр йыйырһың һайлап,\nТештәрең төҫлө ағын,\nКүҙҙәрең төҫлө зәңгәрен,\nИренең төҫлө алын.\nУйна әйҙә,шаян һеңлем,\n«Гөлдәр миңә һаумы,һаумы тиҙәр” йыры яңғырай.\n1938 йылда «Отряд ҡуҙғалды» шиғырҙар йыйынтығы, 1941 йылда « Яҙғы тауыштар» исемле китабы донъя күрә.\nКүңел яҙҙы һөйә шуның өсөн-\nУл өр-яңы йәшәү уята,\nЙәш бөрөләр шартлап япраҡ була,\nҺәм кәкүккә яңы моң ҡайта…\nЙәшәү бәхетен йырҙарына ҡойоп,\nҠоштар оя үрә ҡыуаҡта,\nҠар һыуҙары аҡҡас, тау битенә,\nЫнйы сәскә килә ҡунаҡҡа.\n1941 йылда хәрби хеҙмәткә алына. 1942 йылдың февралендә Муром ҡалаһында хәрби училищене тамамлағас, артиллерия дивизионында элемтә начальнигы итеп тәғәйенләнә.1942 йылдың авгусында дошман снарядының утлы бер ярсығы уның күкрәк кеҫәһендәге комсомол билетын тишеп, йөрәк япмаһына саҡ ҡына етмәй ҡала.\nТуп шартлауы булып үлем көлә\nЯрты йылға яҡын госпиталдә булғандан һуң, Воронеж фронтының «За честь Родины» газетаһында эшләй. 1943 йылдың авгусында 3-сө Украина фронтына ебәрелә. Һуғышты Австрияның баш ҡалаһы Венала тамамлай.\n«Өсөнсө көн тоташ ҡар яуа” йыры яңғырай.\n1942 йылда «Декабрь йыры», 1942-44 йылдарҙа «Үлмәҫбай», 1961 йылда «Ҡара һыуҙар», 1947 йылда «Ҡайтыу» исемле китаптары баҫыла.\n1954 йылда “Европа-Азия», 1961-«Йылғалар һөйләшә», 1978 - «Мөхәббәттең дүрт миҙгеле», 1986 -«Заманалар»шиғри йыйынтыҡтары баҫыла.\nМ.Кәрим һүҙҙәренә «Йылғалар төнөн һөйләшә” йыры яңғырай.\n1967 йылда «Айгөл иле», 1981-»Йәйәүле Мәхмүт» драмалары , 1958 -«Ҡыҙ урлау» комедияһы, 1963 –“Ай тотолған төндә», 1971-«Салауат.Өн аралаш ете төш.» ,1975 -«Ташлама утты, Прометий» трагедиялары донъя күрә.\nМостай Кәрим «Беҙҙең өйҙөң йәме» (1951), «Өс таған» ( 1966), «Ярлыҡау» (1986), “Оҙон-оҙаҡ бала саҡ » (1976) повестарының авторы ла.\nМостай Кәрим - күп яҡлы талант эйәһе. Драматургия, проза һәм художестволы публицистика, тәржемә өлкәһендәге эшмәкәрлеге үҙе бер оло әҙәби донъя.\nМостай Кәрим күренекле йәмәғәт эшмәкәре лә. 1953 йылда БАССР-ҙың Юғары Советы депутаты, РСФСР Юғары Советының IV-XI саҡырылыштары депутаты, КПСС-тың XIX-XXVII съездары делегаты, РСФСР Яҙыусылар Союзы идаралығы\nСекретаре, БАССР Яҙыусылар Союзы идаралығы председателе.\nТыуған иле, халҡы алдында күрһәткән хеҙмәттәрен юғары баһалап, Мостай Кәримгә Башҡортостандың халыҡ шағиры тигән маҡтаулы исем бирелә.Халҡы , әҙәбиәте алдында күрһәткән хеҙмәттәре өсөн ул Хеҙмәт Ҡыҙыл Байрағы ,”Почет Билдәһе”, Ҡыҙыл Йондоҙ, Ватан һуғышы ордендары менән бүләкләнде. Шулай уҡ Мостай Кәрим Ленин исемендәге,СССР, РСФСР, БАССР –ҙың дәүләт премиялары лауреаты.\nМостай Кәримдең исемен мәңгеләштереү маҡсатында уның исемен Башҡортостандың Милли Йәштәр театры, Өфө ҡалаһының бер урамы,Шишмә районы Келәш ауылы мәктәбе йөрөтә.Тыуған ауылында йорт-музейы асылған. Тыуған ауылына кергән ерҙәге ҡоҙоҡто ла Мостай Кәримдең илһам сығанағы тип атайҙар. Өфөлә, Энгельс урамындағы бер йорттоң фасадына, шағирҙың бюсы менән мемориал таҡта ҡуйылған.Профсоюздар йорто алдында һәйкәл ҡуйылған.\n«Юлдарым һиңә бара” йыры менән кисә тамамлана.\nНомер материала: ДВ-171033


Рәсәй почтаһы ваҡытлы матбуғатты уҡыусыға алып барып еткереү өсөн тарифтарҙы үҙгәрешһеҙ ҡалдыра\nФедераль Почта элемтәһенең Башҡортостан буйынса идаралығы матбуғат хеҙмәте белдереүенсә, Рәсәй почтаһында гәзиттәрҙе таратыу өсөн хаҡ былтырғы кимәлдә ҡала. Был үҙәк һәм республикала баҫылыусы гәзиттәргә ҡағыла.\nУлар араһында «Ведомости», «Коммерсант», «Известия», «Российская газета», «Комсомольская правда» һәм башҡа республика ижтимағи-сәйәси гәзиттәре бар. Башҡа баҫмаларҙы таратыу хаҡы уҙған йылдың инфляцияһына ҡарап билдәләнә. Ул ун проценттан да ашмаясаҡ. 17 процентлыҡ ташламалы хаҡ менән файҙаланыу өсөн республика баҫмаһының тиражы биш меңдән ашмауы шарт. Шулай уҡ Рәсәй почтаһы уларға былтырғыһынан арзаныраҡ хаҡҡа яҙылыу декадаһы иғлан итә.


Яңы йыл бүләге » Башҡортостан гәзите | Газета Башкортостан на башкирском языке\nБашҡортостан гәзите » Йәмғиәт » Яңы йыл бүләге\nЯңы йыл бүләге 04.01.2019 // Йәмғиәт\n“Ах, ул саҡтар, елле саҡтар,\nМин егет, һин ҡыҙ саҡтар,\nАх, ул саҡтар, йәш саҡтар…” – тип йырлай халыҡ йырсыһы. Хәтирәләргә, күңелде ҡытыҡлап торған иҫтәлектәргә бай саҡтар. Бигерәк тә Яңы йылды көтөп алып, ҡаршылаған мәлдәр онотолмай...\n– Туңдым, ҡаттым, Дилә, түҙер әмәл ҡалманы, анау өйгә барам да инәм.\nМотоцикл туҡтар-туҡтамаҫ элек Зәлиә һикереп төшөп, ауыл осондағы баҡса рәшәткәләре, ҡапҡалары төрлө төҫкә буялған ҙур ғына өйгә йүгереп инде лә китте.\nДилә, мотоцикл коляскаһынан сумкаларын алды ла, ахырҙа, уның артынан эйәрҙе. Класташы Әҡсәндәрҙең өйө лә булғас, тартынып торманы, өҫ-башын рәтләп, өйгә барып ингәндә әхирәте Зәлиә түрҙә эҫе һурпа һемереп тә ултыра.\n– Һаумыһығыҙ, Камила апай! Бәрәкәт, Зәлиә, һине танымаҫһың да.\n– Аллаға шөкөр, Дилә, әйҙүк, сисенә һал, өшөнөгөҙ инде, анау хәтлем ҡаты һыуыҡ. Әҡсән дә өйҙә, мунсала әле. – Хужабикә өлтөрәп йөрөп Диләнең яурынына мамыҡ шәл килтереп һалды, һурпа ҡойоп бирҙе.\n– Мә, эсеп ебәр, йылынырһың.\n– Дилә-әү, мин ошонда ғына ҡалайым да ҡуяйым. Күрәһеңме, йылы, йомшаҡ, – тип маҡтаны Зәлиә. Өҫтөндә – мамыҡтан ғына бәйләнгән, үҙендәй ике ҡыҙ һыймалы свитер, аяғында – йомшаҡ йөн ойоҡ. Йылынып алғас, теле асылған, юғиһә – теше тешкә теймәй ҡалтырана ине баяғы.\n– Дә-ә, йоп-йомро туптай килештереп ултыраһың, әй. Ҡал һуң, – ти Дилә, – тик инәйемдәргә лә (әсәй – диал.) барып киләйек, улар һине күптән көтә.\n– Бәй, ҡыҙым, битең туңған түгелме? Ҡана ҡаҙ майы һөртә һалайыҡ, ҡарайып бара лаһа. – Камила апай, соланға сығып, ҡулына бер йомғаҡ тотоп, өтәләнеп килеп инде.\n– Ысынмы? Йә зәңкеп һыҙлай ул. Ҡола ялан бит, бер ышығығыҙ юҡ. – Зәлиә көҙгөгә ҡарап иламһырап һөйләнә. – Оҙаҡ йүнәлер микән? Урыны ҡарайып ҡалмаһа ярар ҙа.\nШул саҡ ҙур таҫтамалға уранып, Әҡсән мунсанан ҡайтты.\n– Һаумыһығыҙ? Ҡунаҡтар бар икән.\n– С легким паром! Сәләм, класташ! Һиңә кәләш алып килдем, – тип шаярта Дилә. – Тик бына Ҡыш бабай битен йәмһеҙләтеп ҡуйҙы. Быжыр булһа ла ҡабул итерһең.\n– Эй, ошо Диләне, сысҡанға үлем, бесәйгә көлкө, тигәндәй, мин ҡайғырып ултырам, ә ул шаяра.\nЕгет тә аптырап ҡалманы.\n– Мин риза, битен инәйем “һә” тигәнсе әмәлләр.\n– Әйҙә, улым, сәйгә ултыр.\n– Инәй, минең свитер ҡайҙа ул? Ошонда ултырғыс башына элгәйнем.\nЗәлиә урынынан һикереп торҙо.\n– Мин йылындым ул, мәгеҙ. Сисеп бирәйемме?\nӘҡсән таныш булмаған ҡыҙға иғтибарлап ҡараны. Тулҡынланып торған бөҙрә сәс, ҡап-ҡара күҙҙәр, оҙон ҡуйы керпектәре ҡурсаҡтыҡы һымаҡ леп-леп итеп тора. “Һылыу ғына, беҙҙең яҡ ҡыҙҙарына оҡшамаған, сиған ҡыҙына ла тартым”, – тип уйланы.\nТәмләп, ҡоротло һурпа эсеп ултырған Дилә һүҙ башланы:\n– Раевкаға тиклем автобус менән килдек, уныһы ла боҙолғас, юлда ултырҙыҡ, өшөнөк шул тиклем. Унан, үҙең беләһең, беҙҙең ауылға транспорт юҡ. Күрше ауылдан берәү матайына ултыртып алды.\n– 30 градус һалҡында асыҡ матайҙа килдегеҙме?\n– Туңдырҙы ғына, сыҙар әмәл ҡалманы. Зәлиә бигерәк йоҡа кейенгән, ҡупшы өшөмәй – ҡалтырай. Һеҙҙең өйгә алыҫ, мин ошонда инәм, тине лә һеҙгә йүгереп инде лә китте.\n– Миңә бында оҡшайсы.\n– Кәнишнә, оҡшай, матай түгел дәһә. – Бөтәһе лә күңелле генә көлөштө.\n– Ә мин ни, Әҡсән ҡыҙын алып ҡайтып күрһәтергә булған икән тип ҡыуан да кит. – Камила апай берсә Әҡсәнгә, берсә Зәлиәгә ҡарай.\nЗәлиә йылмайып егеткә күҙ һалды. Ул да ҡыҙға текләп ултырған икән.\n– Кемгә килеп инергә белгән бит әле. – Дилә, бер-береһенә текләшеп ултырған икәүҙе күреп, шымып ҡалды бер аҙ. Унан урынынан һикереп торҙо.\n– Йә, ярай, рәхмәт, Камила апай, аптырашып көтөп ултыраларҙыр. Әҡсән, Яңы йылды класташтар бергә ҡаршылайбыҙ, онотмағанһыңдыр ул?\n– Кемдә йыйылышабыҙ?\nЗәлиә лә әҙерләнә башланы.\n– Ҙур рәхмәт, апай, ашығыҙ бик тәмле булды. Быны сиске лә килмәй ул. – Ул, свитерҙы һалып, Әҡсәнгә һондо.\n– Кейеп тороғоҙ һуң.\n– Әҡсән спортсы ул, сыныҡҡан. – Дилә Зәлиәгә төрттөрә. – Үҙеңде егеттең йылы ҡосағында икән тип хис итеп, иреп төштөң шикелле, әхирәт. Ярай, һау булығыҙ!\nҠыҙҙар сөкөрҙәшеп сығып китеүе булды, Әҡсән свитерын алып кейә һалды. Хушбуй еҫтәре лә һеңеп ҡалған, тән йылыһы ла һаҡланған. Әйтерһең, йомшаҡ, наҙлы ҡулдары менән ҡосоп алдымы ни. Ул үҙен-үҙе ҡосоп, тәҙрәнән тегеләрҙе күҙәтә. Ҡыҙҙарҙы оҙата сыҡҡан әсәһе лә килеп инде.\n– Буласаҡ килен икән, тип уйлаһам. Һөймәлекле генә.\n– Ҡыйыу ҡыҙыҡай, – тине улы әйләнеп ҡарамай ғына.\n– Өшөгәс, ни эшләргә белмәй килеп ингән, бисараҡай. Ҡупшы кейенгән, йылы нәскийе лә юҡ, итегендә олторағы ла күренмәй. – Камила апай ҡыҙҙы йәлләй-йәлләй өҫтәлде йыйыштыра башланы. – Кейелмәгән ойоҡ-бейәләйҙәрем бар, биреп ебәрергә кәрәк. Алыҫ райондан килеп уҡый, йыш ҡайтып йөрөй алмай икән.\nӘҡсән, ҡыҙҙар күҙҙән юғалғансы, тәҙрәнән ҡарап торҙо.\nЯңы йыл кисен һәр кем ашҡынып көтә. Яңы йыл ниндәйҙер мөғжизә алып килер төҫлө. Яңғыҙҙар үҙ ишен табырына өмөтләнә, әллә ниҙәр юрап бөтә. Йәштәр, күңелле булһын өсөн, бергә йыйылышырға ынтыла. Дилә менән Зәлиә, тиҙ арала йорт эштәрен бөтөрөп, мунса төшөп сыҡҡас, биҙәнеп-төҙәнеп кисте көтә башланы.\n– Зәлиә, Әҡсән һиңә оҡшаны, әйеме? – тип һорап ҡуйҙы Дилә.\n– Юҡты һөйләмә. Шундай дан егеттең ҡыҙы юҡ тиһеңме?! Мөһабәт кәүҙә, киң яурын. Мин шундай егеттәрҙе яратам ул.\nҠыҙҙар шаярышып, бер-береһен төрткөләшеп алды.\n– Әйтәм бит, һәйбәт малай ул. Стәрлелә физкультурныйҙа уҡый. Йөрөгән ҡыҙы тойолманы, әммә уның артынан ҡыҙҙар йүгерә торғайны, бигерәк тә Фруза. Ул да була бөгөн, һин Әҡсәнгә яҡын юлама бер үк.\n– Алдан уҡ ҡурҡытма. Бармам да ҡуйырмын. Камал апай, Вәлит ағай менән дә күңелле миңә.\n– Үсекмә! Иҫкәрттем – бөттө. Белгең килһә, улар Хәниф ағайымдарҙа ҡаршылай Яңы йылды.\nКиске ундарға тәғәйенләнгән өйгә класташтар йыйылышып та бөттө. Кем ниндәй ризыҡ алып килгән, өҫтәлгә ҡуйып, мул ғына табын ҡорҙолар. Өйләнгән, кейәүгә сыҡҡандар ҙа бар. Зәлиә Әҡсәнгә ҡарай һалды. “Суҡынмыш, ҡаһындай ҙа мыҡты. Был бите нимәгә туңып ҡуйҙы инде”, – тип эстән генә әрләшеп алды. Әхирәте алдан әйтеп ҡуйғас, егеткә күҙ һалмаҫҡа тырыша, әммә уның ҡарашын, үҙен күҙәтеп ултырыуын тойоп, уңайһыҙланып бер булды, етмәһә, бите өсөн ояла.\nӘҡсән эргәһенән, ысынлап та, бер ҡыҙ китешмәне. Әле уныһын, әле быныһын ашата, эсергә ҡыҫтай, тостар әйтә. Ә тегеһе ыжлап та бирмәгән кеүек. Торҙо ла: “Ҡунаҡ ҡыҙҙың теләктәрен ишетке килә!” – тине. Зәлиә ҡыҙарынды, бүртенде, шулай ҙа үҙен тиҙ генә ҡулға алып, яратҡан шиғырын һөйләп, матур теләктәр әйтте.\nДилә ҡыҙыҡлы уйындар, мәҙәктәр уйлап сығарып ҡына тора. Бер яңы открытканы төрлө һындар яһап ҡырҡҡыланы ла һәр береһенә исемдәрен яҙып таратты. “Биш йыл һайын осрашайыҡ. Ошо остоҡтарҙы йәбештереп, бөтәштереп ҡуйырбыҙ”, – тине. Бер өсмөйөшө артып ҡалғайны, Зәлиәне лә үҙ командаларына алып, уның исемен яҙып ҡуйҙылар.\n– Үҙеңдеке менән бергә һалып тор әле йә мин төшөрөп ҡалдырырмын, – тине лә Әҡсән открытка киҫәген Зәлиәнең усына йомдорҙо. “Һы, алам инде биргәстәре, әйтерһең, минең үҙ класташтарым, курсташтарым булмаҫ”. – Шулай уйланды ҡунаҡ ҡыҙ.\nКүңелле ултырҙылар, йырланылар, бейенеләр, уйындар ҙа ҡалманы. Фантик өләшкәндә, Әҡсән менән Зәлиәгә урамға сығып, “йондоҙ һанап” инергә тура килде.\n– Һыҙлаймы битең? – тип һораны егет.\n– Юҡсы! Әйҙә, өйгә инә һалайыҡ, әллә нимә уйларҙар.\n– Уйыны шулай, нимә уйлаһындар, ти.\nЙәштәр уларҙы геүләшеп ҡаршыланы:\n– Шунан, күктә нисә йондоҙ бар?\n– Һанап бөтөрөрлөк түгел, – тип яуапланы Зәлиә.\n– Ә мин күктә бер йондоҙ ҙа күрмәнем ул, ерҙә берәү генә балҡый ине, – тине Әҡсән.\n– Вәт һин уларҙы! – тиеште класташтар. – Тел төбөң аңлашыла. Бөлдөң, бөттөң, брат, былай булғас.\nӘҡсән ҡулына гармунын алды. Әллә ниндәй ят-ят көйҙәргә бейенеләр, Зәлиә ишетмәгән яңы йырҙарҙы йырланылар. Ул бер яҡ ситтәрәк ултырып, ихласлап күңел асыусыларҙы күҙәтте. Бер аҙҙан Мәскәү ваҡытын шыршы янында ҡаршыларға тигән тәҡдим булғас, шатланып китте. Ни тиһәң дә, ул былар өсөн сит кеше. Урамда күңел асҡас, кемдер Дим буйына саҡырҙы. Йырлашып шунда киттеләр. Унда боҙ өҫтөндә усаҡ яғылған, бәләкәй генә ҡарағайҙы биҙәп ҡуйғандар. Кеше күп. Теләмәһә лә, Зәлиә ниңәлер Әҡсән эргәһенә тап була ла ҡуя. Дилә, шуны ғына көткәндәй, килеп етеп, етәкләп бейергә алып төшә. Күп тә үтмәй, тағы йәнәш торалар. Бейеп арығас, бер-береһен көрткә батырыша, ҡар бәрешергә тотондолар. Шул саҡ Зәлиәнең битенә кемдер ҙур ғына ҡар йомғағы менән тондорҙо. Ҡыҙҙың күҙендә уттар сәсрәне.\n– Аллаҡайым, күҙемде һыттылар! – Ул, ауыртыуға сыҙай алмайынса, битен ҡаплап ергә сүкәйҙе. Әҡсән менән Дилә килеп етте.\n– Тағы нимә булды?\n– Был юлы күҙем һытылды, шикелле, – тине лә йөҙөн ҡапланы. Ергә йөҙтүбән ятып илап ебәрҙе. Тегеләр иһә күҙен ҡарайбыҙ тиһә, ҡулын ысҡындырмай\n– Тегенең генә этлеге был. – Дилә ян-яғына ҡаранды. – Елдәр иҫкән үҙенән. Үсен алып ҡасты.\nЗәлиә илап алды ла ҡапыл салҡан төшөп һуҙылып ятып көлә башланы, Дилә лә уның эргәһенә ятып ҡушылып шарҡылдай.\n– Дим буйҙары һары сәскә…\n– Иҫәр, ҡайҙа бында һары сәскә? Мейеңде сәсрәтә ҫуҡтылармы, әллә?!\n– Ҡайта һалайыҡ! Битем күк талаҡ булмаҫ борон һыпыртайыҡ.\nӨйгә ҡайтып көҙгөгә ҡарағас, инде өсәүләшеп көләләр.\n– Һеҙгә көлкө, хәҙер нисек ҡайтам инде. Эсеп-иҫереп һуғышып йөрөгән тип уйларҙар микән? Сессия башлана. Бына һиңә Яңы йыл!\n– Һуң, һиңә ҡушылып көлгән булабыҙ. Ярай әле күҙеңә инеп китмәгән. – Тегеләр төрлөсә йыуатҡан була. Береһе күгәргән ергә боҙ һала, икенсеһе эҫе сәй эсерә.\n– Нисауа, ҡара күҙлек кейерһең.\n– Ғәфү ит инде, дуҫҡайым, тәүгә генә алып ҡайттым. Башҡаса бында аяҡ та баҫмаҫһың инде.\n– Үҙем һаҡлап йөрөтөрмөн.\n– Оялам, миңә ҡарамағыҙ. Ҡыш бабай мине яратманы.\n– Ҡарһылыу, тиң, Фруза Ҡарһылыу булып кейенеп алғайны лаһа.\nАна шулай мажаралы үтте көтөп алған Яңы йыл. Иртәгәһенә ҡыҙҙар, Өфө аша Стәрлегә электричкаға ултырып китте.\nБер көн ҡыҙҙар сираттағы имтихандарын биреп ҡайтып, ял итергә генә ятҡайны, ишек шаҡығанға икеһе лә бер юлы:\n– Асыҡ! – тип ҡысҡырып ебәрҙе.\n– Инергә яраймы? Һаумыһығыҙ, ҡыҙҙар? – Ҡулына төйөнсөк тотоп Әҡсән килеп инде. Ҡыҙҙар карауаттан һикереп торғанын һиҙмәй ҙә ҡалды.\n– Имтихандан һуң ятып ҡына торайыҡ тиһәк, йөрөйһөң шунда мишәйтләп.\n– Нисәләргә бирәһегеҙ?\n– Дүрт тә биш! – Дилә әхирәтенә ҡарап күҙ һирпеп алды. “Шым”, йәнәһе.\nЕгет ултырғыс алып, Зәлиәгә яҡыныраҡ килеп ултырҙы.\n– Күктәреңдең эҙе лә ҡалмаған, – тигән булды.\n– Саҡ ҡына беленә. – Зәлиә, егеттең ҡарашынан оялып, ситкә ҡараны.\n– Инәйем һиңә ойоҡ, бейәләй ебәрҙе. Күстәнәстәре лә бар. – Ул әйберҙәрҙе ҡыҙға тотторҙо.\n– Ҙур рәхмәт әйт Камила апайға, үҙем дә берәй саҡ күстәнәс ебәрермен.\nДилә йомшаҡ бейәләйҙе кейеп ҡарап һоҡлана.\n– Шәп бүләк. Камила апай аҫалы балаҫ һуғыу, бәйләү-сигеү оҫтаһы.\n– Матур балаҫтарына ҡыҙығып ҡарап ултырғайным шул мин дә.\n– Ҡыҙҙар, әйҙәгеҙ, мин һеҙҙе ашханаға алып барам. Бөгөн иҫкесә Яңы йыл да бит, – тине Әҡсән.\n– Барабыҙ, ибет әй? Бөгөн мин кухняла дежурный, нимә генә бешерергә икән тип ҡайғырып ята инем әле, шәп булды. – Дилә шатланып йыйынырға ла тотондо. – Барабыҙ!\n– Әллә нисек тәһә.\n– Эй, ошоно гел генә киреләнә лә тора.\n– Ярай, һеҙ әҙерләнегеҙ ҙә аҫҡа төшөгөҙ, мин шунда көтөрмөн. Әҡсән ҡабаланып сығып та китте.\n– Ҡаршылашма, аҡсабыҙ ҙа бөтөп бара, – тип һөйләнеп Дилә кейенеп тә бөттө.\n– Пальтом да иҫке генә, оят. “Каникулыңа яңы пальто алдыҡ, апайың һайлашты”, тип яҙғайны әсәйем. Тиҙерәк ҡайтып күрге килә. Матурмы икән?\n– Быныһы ла биҙа һәйбәт, зато махер шапкаң матур. Әҡсән һинең иҫке бәлтәңә ҡарай, ти.\nӨсәүләшеп ашханала ашап алғас, Яңы йыл шыршыһы балҡып торған майҙанға барып, рәхәтләнеп күңел астылар. Шул көндән Зәлиә менән Әҡсән ныҡлап дуҫлашып китте.\nАвтор: Фәриха ВӘЛИУЛЛИНА


Юбилейҙар » Страница 11 » Архив газеты "Йәшлек"\nУҡытыусыларҙың уҡытыусыһы Башҡортостан » Юбилейҙар\nФилология фәндәре докторы, профессор Ғәли Ғәли улы СӘЙЕТБАТТАЛОВҠА – 80 йәш\nГрамматиканың төп һәм иң ҡатмарлы бүлеге – синтаксис грекса «сюнтаксис», башҡортса «төҙөү» тигәнде аңлата.\nҺүҙҙәр араһындағы бәйләнеште һәм һөйләм төҙөлөшө закондарын өйрәнеүсе был фән менән шөғөлләнеүсе ғалимдар күп булған һәм улар әле лә бар.\nМин, уҡытыусы булараҡ, уларҙың дәреслектәре менән күптән ҡыҙыҡһынам. Юғары кимәлдә яҙыусы авторҙар Ҡ. Әхмәров, Ә. Фәтихов, Ә. Аҙнабаев, Ф. Абдуллинаның хеҙмәттәрен эшемдә файҙаланам. Әлбиттә, һәр ғалимдың бында үҙ табышы, асышы бар. Улар һөйләмдә һүҙҙәрҙең бер-береһенә бәйләнеү закондарының айырым яҡтарын һәм һөйләмдең ҡайһы бер төрҙәре тураһында ғына яҙа. Әммә Башҡортостан Фәндәр академияһының мөхбир ағзаһы, Башҡорт дәүләт университеты профессоры Ғәли Ғәли улы Сәйетбатталовтың грамматиканың синтаксис бүлеге буйынса хеҙмәттәре тамамланғанлығы һәм бөтөнлөгө менән айырылып тора. Ул тәүгеләрҙән булып башҡорт теле грамматикаһының синтаксис бүлеген фәнни нигеҙләп, тәртипкә килтерҙе һәм төп автор булып китте.\nБашланған эш – бөткән эш: конкурстан барыһы ла ҡәнәғәт Башҡортостан » Юбилейҙар\nГәзитебеҙ биттәрендә ике йыл дауам иткән Рәшит Солтангәрәев исемендәге республика әҙәби конкурсы тамам\nСалауат Юлаев исемендәге дәүләт премияһы лауреаты, билдәле ҡәләм оҫтаһы Рәшит Солтангәрәевтың арабыҙҙан китеүенә һигеҙ йылдан ашыу ваҡыт үтеп тә киткән. Уның әҫәрҙәре – юғары художество өлгөһө, халыҡсан, кинәйәле, шул уҡ ваҡытта сағыу, үткер теле менән айырылып тора. Авторҙың хикәйәләре һәм повестары – изгелек, яҡтылыҡ сығанағы, рухиәтебеҙ көҙгөһө. Уларҙа – тыуған яҡ тойғоһо, ә уның аша йәшәү, мөхәббәт, кешелек кеүек төшөнсәләрҙең тәрән мәғәнәһен аңлау килә.\nРухи ҡомартҡы төйөге Башҡортостан » Юбилейҙар\n«Башҡортостан Республикаhының Дәүләт китап палатаhы» дәүләт учреждениеhы (Республика матбуғат архивы) быйыл, 19 декабрҙә, үҙенең 80 йыллыҡ юбилейын билдәләргә йыйына. Ошо ваҡиға уңайынан Китап палатаhы директоры Айгөл Азат ҡыҙы УраҠаева менән әңгәмә ойошторҙоҡ.\n– 80 йыл кеше ғүмеренә тиң. Шул ғүмер эсендә әҙәм балаhы бихисап hынау кисереп өлгөрә. Ә Китап палатаhының тарихы нимәhе менән әhәмиәтле?\n– Башҡорт китап палатаhы үҙ эшен республиканың Библиографик үҙәге булараҡ башлап ебәрә. Уның эшен яйға hалыуҙа тәүге директоры Мөбәрәкйән Вәсфи улы Әмиров күп көс түгә. Әммә, күп тә үтмәй, палатаны республика Үҙәк китапханаhына ҡушалар. 1930 – 1934 йылдарҙа, китапхананың бер бүлеге генә булып торған хәлдә, палата баҫма әҫәрҙәрҙең айырым фондына эйә була, хеҙмәткәрҙәр уны тулыландырыу өсөн Башҡортостанды арҡырыhынан-буйына гиҙеп сыға.\nҺикһән бишен тултырған йәш Йәшлек йыйҙы дуҫтарын Башҡортостан » Юбилейҙар\nБаш ҡаланың Нефтселәр мәҙәниәт һарайында Йәшлек гәзитенең юбилей байрамы үтте\n«Йәшлек»тең дуҫтары бихисап икән дә баһа! Эйе, эйе, Нефтселәр мәҙәниәт һарайының тамаша залында энә төртөрлөк тә урын булманы. Аҡ тирмә милли-мәҙәни үҙәге олоһон да, кесеһен дә гәзитебеҙҙең 85 йәшлек оло юбилейы уңайынан беҙҙең шатлығыбыҙҙы уртаҡлашырға ошо күркәм залға йыйҙы.\nШәйехзада Бабич исемендәге республика дәүләт йәштәр премияһы лауреаты, виртуоз ҡурайсы Роберт Юлдашевтың башҡарыуында халҡыбыҙҙың мәшһүр Уралы менән асылған кисәлә гәзитебеҙҙе оло байрамы менән БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ етәксеһе вазифаһын башҡарыусы Фәнил Ҡоҙаҡаев тәбрикләне\nКире ҡайтырға << 1 7 8 9 10 11 12 13 14 15 29 >> Киләһе бит


Яңы дауахана кәрәк. Коронавирус инфекцияһы Башҡортостанда май-июнь айҙарында бик көслө булыуы ихтимал\nӨфө районында йоғошло ауырыуҙарҙы дауалау буйынса яңы дауахана төҙөү эше башлана.25 мартта Республика хакимиәте премьер-министры урынбаҫары Өфө районының Зубово ауыл советы биләмәһендә яңы дауахана төҙөү хаҡында күсмә кәңәшмә үткәрҙе. - Коронавирус инфекцияһы таралыу тиҙ арала саралар күреүҙе талап итә, - тине Андрей Назаров. – Башҡортостан башлығы Радий Хәбиров ҡушыуы буйынса, Өфө районында тиҙ арала 520 урынлыҡ дауахана төҙөләсәк. Бында коронавирус инфекцияһы менән ауырыусыларҙы дауалаясаҡтар. Уны төҙөү өсөн ярты йыл самаһы ваҡыт талап ителәсәк. Әммә беҙ был бурысты тиҙерәк атҡарып сығырға тейешбеҙ.“Коронавирус инфекцияһы Башҡортостанда май-июнь айҙарында бик көслө булыуы ихтимал. Шуға ла был осорҙа беҙҙең дауалау өсөн өҫтәмә мөкинлектәр булһын. Башҡортостан коронавирус инфекцияһын еңеп сығасаҡ, был ауырыуҙан үлеүселәр булмаҫ тип ышанабыҙ ”, - тине вице-премьер.\nӨфө районында йоғошло ауырыуҙарҙы дауалау буйынса яңы дауахана төҙөү эше башлана.\n25 мартта Республика хакимиәте премьер-министры урынбаҫары Өфө районының Зубово ауыл советы биләмәһендә яңы дауахана төҙөү хаҡында күсмә кәңәшмә үткәрҙе.\n- Коронавирус инфекцияһы таралыу тиҙ арала саралар күреүҙе талап итә, - тине Андрей Назаров. – Башҡортостан башлығы Радий Хәбиров ҡушыуы буйынса, Өфө районында тиҙ арала 520 урынлыҡ дауахана төҙөләсәк. Бында коронавирус инфекцияһы менән ауырыусыларҙы дауалаясаҡтар. Уны төҙөү өсөн ярты йыл самаһы ваҡыт талап ителәсәк. Әммә беҙ был бурысты тиҙерәк атҡарып сығырға тейешбеҙ.\n“Коронавирус инфекцияһы Башҡортостанда май-июнь айҙарында бик көслө булыуы ихтимал. Шуға ла был осорҙа беҙҙең дауалау өсөн өҫтәмә мөкинлектәр булһын. Башҡортостан коронавирус инфекцияһын еңеп сығасаҡ, был ауырыуҙан үлеүселәр булмаҫ тип ышанабыҙ ”, - тине вице-премьер.


Йондоҙнамә ( 11 – 17 ғинуар) » "Йәшлек" гәзите\nГазета "Йәшлек" » Махсус бит » Йондоҙнамә ( 11 – 17 ғинуар)\nАралашыуҙа ҡыйынлыҡтар күҙәтелер. Йыш ҡына кешенең буш һүҙенә ышанып, алданыуығыҙ мөмкин. Ниндәйҙер ҡатын менән дошманлашып китеүегеҙ бар. Йондоҙҙар түҙемлерәк булырға, буш ваҡытығыҙҙы өйөгөҙҙә уҙғарырға ҡуша.\nАҙна башындараҡ яңылыш аҙымығыҙ өҫтәмә мәшәҡәттәр тыуҙырыр. Хәйер, уны тиҙ генә юғалтыуһыҙ төҙәтә алырһығыҙ. Был арала күмәк башҡарған эштәрҙә мотлаҡ уңырһығыҙ.\nТөп эшегеҙҙә бәғзеләр менән арағыҙ һыуыныр. Яңылыш ысҡынған һүҙҙән дә ҡытыршылыҡтар килеп сығыуы бар. Кесе йомала аҡсағыҙҙы ниндәйҙер кәрәкмәгән нәмәгә тотоноуығыҙ ихтимал.\nИжади һәләттәрегеҙ асылғандай тойолор. Шулай ҙа уларҙы тулыһынса күрһәтергә ҡаршылыҡ күбәйер. Аҙна барышында яҡын кешеләрегеҙҙең ярҙамға мохтажлыҡ кисереүе бар. Бигерәк тә ололарға ҡарата иғтибарлыраҡ булығыҙ.\nКөс-дәртегеҙ ташып торор. Ҡайһы бер мәсьәләләрҙе тиҙ генә хәл итеү теләге тыуыр, бәлки. Бер ҙә ашыҡмаҫҡа кәңәш ителә, юғиһә көсөгөҙҙө юҡҡа әрәм итерһегеҙ. Кесе йомала шикле бәндәләрҙән ары йөрөгөҙ.\nАртабан да уңыштарға өлгәшер өсөн эшегеҙҙе яңыса ойоштороғоҙ. Был турала етди уйланып алырға кәрәктер, моғайын. Иҫке ысулдарҙан бер ҙә икеләнмәйенсә арынығыҙ. Ҡайһы бер элекке йөкләмәләрегеҙ йыш ҡамасаулар.\nТөп эшегеҙҙә хәлегеҙ бигүк тотороҡло булмаҫ. Үҙ фекерегеҙҙе яҡлау еңел бирелмәҫ. Тырышыуға ҡарамаҫтан, етәкселәр һеҙгә барыбер ҡырын ҡарай һымаҡ. Кесе йомалағы хәл кәйефегеҙҙе бер аҙ күтәрер.\nБыл арала сығымдарығыҙға ҡарата иғтибарлыраҡ булыуығыҙ мөһим. Уларҙы иҫәпләү бер ҙә зыян итмәҫ. Шаршамбыла ауыр һәм көсөргәнешле эштәргә тотонмағыҙ. Йомала һәр ишеткән тәҡдимгә ризалыҡ бирергә ашыҡмағыҙ.\nҮткән ваҡиғалар иҫегеҙгә төшөп торор. Аҙна барышында ҡайһы бер бәйләнештәрҙең өҙөлөүе лә ихтимал. Был тәбиғи хәл, артыҡ борсолмағыҙ. Матди мәсьәләләр һаман да борсор.\nҠатмарлы осор. Кешеләрҙән артта ҡала башлағанығыҙҙы асыҡ күрерһегеҙ. Сәбәбе иҫке ысулдарҙы файҙаланыуҙалыр, моғайын. Был турала етди уйланырға ваҡыт.\nКәйефегеҙҙең йыш үҙгәреүе бер аҙ ҡамасаулап торор. Ҡайһы ваҡытта яратҡан эшегеҙ менән шөғөлләнергә лә теләгегеҙ булмаҫ. Шаршамбыла көтөлмәгән аҡсалата сығымдар, матди юғалтыуҙар булыуы мөмкин.\nВаҡиғалар барышы һеҙҙән төрлө эштә ҡатнашыуығыҙҙы талап итер. Яҡын-тирәгә төрлө сәфәр ҙә күп булырға оҡшай. Был арала нимәнәндер баш тартырға ла тура килер, моғайын.\nСығыу ваҡыты 8-01-2016, 11:49 | Ҡаранылар: 1135


Луизаны тапҡандар, ахыры...\n3 Июнь 2019, 12:21\nЛуиза Хәйруллина һәм уның ғаиләһе юғалыуға бер аҙна ваҡыт үтеп тә китте. Күптәр уны үҙе эшләгән банктан ҙур сумма алып ҡасып, йәшенеп ята тип фаразлаһа, улар өсөн борсолоусылар ҙа бар. Әллә берәй ҡурҡыныс ваҡиғаға тарынымы икән ғаилә? Алама уйлы кешеләр ғаиләгә янап, аҡса талап итмәнеме икән?\nБылай уйларға сәбәп тә килеп сыҡты. Әле яңыраҡ асыҡланыуынса, ғаиләнең юғалыуының икенсе көнөнә Луизаның атаһы полицияға ғариза биргән булған. Уның һүҙҙәренсә, ҡыҙы, кейәүе һәм ике ейәнсәре 27 май көндө таң менән өйҙән сығып киткән һәм ғәйеп булған. Әйткәндәй, Луизаның апаһы ла улар менән бергә, тигән фараз бар.\nБелгестәр фекеренсә, уларҙың ғәйеп булыуы – бик ентекле уйланылған операция. Унда Луизаның ире, Тажикстан кешеһе Марат Хәйруллиндың ҡатнашыуы бик ихтимал. Фараз ителеүенсә, улар ирҙең тыуған яғына киткән.


Муниципаль берәмек етәкселәре “Алексеевка” совхозы менән таныша // Сәйәсәт | новости башинформ.рф\nМуниципаль берәмек етәкселәре “Алексеевка” совхозы менән таныша\n9:08, 21 января 2010 Сәйәсәт\nМуниципаль район һәм ҡала округы хакимиәте башлыҡтары Өфөлә барған семинар нигеҙендә “Алексеевка” совхозында аграр сәнәғәтенең алдынғы технологиялары менән танышты. Улар заманса һөт эшкәртеү цехын, мал тотолған биналарҙы, газотурбина ҡулайламаһын ҡараны, йылытма комбинаты бүлексәләренән йөрөп сыҡты.\n“Алексеевка” совхозы – күп тармаҡлы хужалыҡтың сағыу өлгөһө. Бында бер юлы асыҡ һәм һаҡлаулы тупраҡта йәшелсә үҫтереү менән шөғөлләнәләр, тоҡом һәм һауын малын үҫтерәләр. Совхозда ауыл хужалығын эшкәртеү тулыһынса яйға һалынған. Улар агросәнәғәт производствоһының иң яңы технологияларын ҡуллана.\nЙәшелсәлек йүнәлешендә эшләгән был предприятие һуңғы йылдарҙа һауын малсылығын уңышлы үҫтереү менән дә шөғөлләнә. Заманса малсылыҡ комплексы төҙөлгән. 2002 йылдан хужалыҡ лизингы буйынса Дания, Германия, Голландиянан тоҡом малын – юғары продуктлы ҡара-ала голштин-фриз, ҡыҙыл-ала голштин тоҡомон һатып алған. 2009 йылда Финляндиянан айршир нәҫеленән бер партия ҡайтартҡандар. Бөгөн хужалыҡта 1770-тән ашыу мөгөҙлө эре мал (КРС) бар, шулар иҫәбендә 720 һыйыр малы. 2009 йылда фураж һыйырынан көндәлек һауым 8168 килограмға еткән.\nСовхозда һөт тә эшкәртелә. Муниципалитет башлыҡтары һөт заводы эшмәкәрлеге менән танышты. 2009 йылда завод 5660 тонна һөт эшкәрткән. “Алексеевка” маркаһы менән сығарылған һөт аҙыҡтарының ассортименты бай. Быларҙан тыш хужалыҡта йылына 1300 тонна он, 500 тонна икмәк-ҡалас аҙыҡтары сығарыла.\nАлексеевка эшсәндәре матди сараларҙы һаҡсыл тотоноуға ла ҙур иғтибар бирә. Газ турбинаһы ҡулайламаһын сафҡа индереү арҡаһында, мәҫәлән, 14 миллионға яҡын суммаға экономия яһалған. Йылытма комбинатында яҡтылыҡ культураһы – томат һәм ҡыяр үҫтереүгә мөмкинлектәр артҡан.\nСеминарҙа ҡатнашыусылар йылытма комбинатының бүлексәләрен ҡараны. Уҙған йылда комбинат тарихында беренсе тапҡыр бишенсе бүлексәнең тәпәш йылытмаһында Әминә Ҡотлобаева звеноһы квадрат метрҙан “Жеронимо” томатынан 45 килограмм уңыш алған. Юлия Ворсина звеноһында (икенсе бүлексә) “Макарена” 44,5 килограмм биргән. Шәхси иҫәп буйынса иң яҡшы һөҙөмтәләр йәшелсә үҫтереүсе Гөлнара Ямалеевала – 47,4 кг/кв.м, Флүзә Мөхәмәтйәновала – 47,3 кг/кв.м.\nСовхоз продукцияһы һәм уңыштары хаҡында республиканан ситтә лә билдәле. Предприятие – “Алтын көҙ” бөтә Рәсәй конкурсының даими еңеүсеһе. 2009 йылда “Алексеевка” совхозы бер юлы дүрт алтын миҙал яуланы. 2006-2009 йылдар йомғаҡтары буйынса “Алексеевка” АГРО-300 рейтингыһында йәнә алдынғы йөҙ предприятие исемлегенә инде.\nҒәлиә Нәбиева, Юлия Антипина\tавтор: Ғәлиә Нәбиева, Юлия Антипина


4 май — Башҡорт Википедияһы\n4 май — григориан стиле буйынса йылдың 124-се (кәбисә йылында 125-се) көнө. Йыл аҙағына тиклем 241 көн ҡала.\n4 май Викимилектә\nБыума менән көрәш көнө.\nЗамбия: Хеҙмәт көнө.\nҠытай: Йәштәр көнө.\nЛатвия: Бойондороҡһоҙлоҡто тергеҙеү көнө.\nЯпония: Йәшеллек көнө.\nЕр: Янғын һүндереүселәр көнө.\n1715: Парижда беренсе йыйылмалы ҡулсатыр (зонтик) яһала.\n1904: Панама каналын төҙөү башлана.\n1934: Мәскәүҙә Үҙәк кино йорто асыла.\n1935: Ҡыҙыл офицерҙар уҡыуы тамамланыуға арналған йыйылышта Сталин артабан киң билдәлелек алған «Кадры решают всё!» тигән фраза әйтә.\n1960: СССР Министрҙар Советы 1961 йылдың 1 ғинуарынан илдә яңы аҡса индереү тураһында ҡарар ҡабул итә.\nАбыҙгилдина Ғәшиә Баязит ҡыҙы (1910—22.12.1994), СССР-ҙың театр актёры. 1931—1972 йылдарҙа хәҙерге Арыҫлан Мөбәрәков исемендәге Сибай башҡорт дәүләт драма театры актрисаһы, бер үк ваҡытта 1939—1954 йылдарҙа директоры. 1954 йылдан СССР Театр эшмәкәрҙәре союзы ағзаһы. Башҡорт АССР-ының халыҡ артисы (1963). Хеҙмәт Ҡыҙыл Байраҡ ордены кавалеры (1949).\nШеменков Юрий Михайлович (1955), ғалим-инженер төҙөүсе. Техник фәндәр докторы (2007). 1974 йылдан Башҡортостан Республикаһының Төҙөлөш комплексы ғилми-тикшеренеү, проект-конструкторлыҡ һәм етештереү институты хеҙмәткәре, 1987 йылдан — өлкән ғилми хеҙмәткәр, 1993 йылдан — лаборатория мөдире, 2009—2016 йылдарҙа бүлек мөдире. Сығышы менән Өфө ҡалаһынан.\nВәлиева Аида Фәрит ҡыҙы (1960), ғалим-математик. 1984 йылдан Өфө авиация институты һәм Өфө дәүләт авиация техник университеты уҡытыусыһы. Техник фәндәр докторы (2007), профессор (2008).\nСәлихов Әлим Ғәлимулла улы (1951), банк системаһы һәм муниципаль хеҙмәт ветераны. 2000—2003 йылдарҙа Учалы районы һәм Учалы ҡалаһы хакимиәте башлығының беренсе урынбаҫары, 2004—2005 йылдарҙа — хакимиәт башлығы, 2006—2009 йылдарҙа Учалы районы хакимиәте башлығы. Башҡортостан Республикаһының атҡаҙанған иҡтисадсыһы. Сығышы менән шул райондың Илсе ауылынан.\nШәйхетдинов Вәкил Ғилем улы (1951), рәссам. 1991 йылдан Рәссамдар союзы ағзаһы. Башҡортостан Республикаһының атҡаҙанған рәссамы (1999), Татарстан Республикаһының атҡаҙанған сәнғәт эшмәкәре (2010).\nЯнин Павел Анатольевич (1956), хеҙмәт алдынғыһы. Мәләүез минераль ашламалар йәмғиәтенең цех начальнигы. Башҡортостандың атҡаҙанған химигы.\nФарваева Зөлфиә Нияз ҡыҙы (1966), ғалим-табип-сурдолог. 1989 йылдан Өфөнөң 40-сы поликлиникаһы табибы, 2003 йылдан 43-сө поликлиниканың бүлек мөдире, 2004 йылдан — табибы. Медицина фәндәре кандидаты (2001). Сығышы менән Өфө ҡалаһынан.\nКолобнев Александр Васильевич (1981), спортсы. 1998—2010 йылдарҙа «Ағиҙел» олимпия әҙерлеге үҙәге өсөн сығыш яһаусы. 1999 йылдан велосипед спорты буйынса Рәсәйҙең йыйылма командаһы ағзаһы. 2004, 2008, 2012 йылдарҙағы Олимпия уйындарында ҡатнашыусы. Рәсәйҙең халыҡ-ара класлы (1999) һәм атҡаҙанған (2012) спорт мастеры. 2-се дәрәжә «Ватан алдында күрһәткән хеҙмәттәре өсөн» орден миҙалы (2011) кавалеры. Сығышы менән хәҙерге Түбәнге Новгород өлкәһе Выкса ҡалаһынан.\nМазунов Виктор Александрович (1942—4.03.2011), ғалим-физик. Башҡортостан Республикаһы Фәндәр академияһының мөхбир ағзаһы (1998), физика-математика фәндәре докторы (1992), профессор (2002). 1966 йылдан СССР Фәндәр академияһы Башҡортостан филиалы һәм хәҙерге Рәсәй Фәндәр академияһының Өфө фәнни үҙәгенең ғилми хеҙмәткәре, 1978 йылдан — өлкән ғилми хеҙмәткәр, 1985 йылдан — Физика һәм математика бүлегенең лаборатория мөдире, 1994 йылдан — Молекулалар һәм кристалдар физикаһы институтының директор урынбаҫары, 1996 йылдан — директоры, 2007 йылдан — төп ғилми хеҙмәткәр, бер үк ваҡытта 1994—2005 йылдарҙа шунда уҡ лаборатория мөдире, 1995—2006 йылдарҙа Башҡортостан Республикаһы Фәндәр академияһы Физика-математика фәндәре бүлегенең академик секретары, 1998—2002 йылдарҙа Башҡорт дәүләт университеты уҡытыусыһы. Башҡортостан Республикаһының Почёт грамотаһы менән бүләкләнеүсе.\nНасирова Зәйтүнә Зиннәт ҡыҙы (1947), Өфө медицина колледжы уҡытыусыһы, Башҡортостандың атҡаҙанған уҡытыусыһы.\nФәтхуллин Салауат Һиҙиәт улы (1947), һаулыҡ һаҡлау өлкәһе ветераны, табип-хирург. 1973 йылдан Аҡъяр үҙәк район дауаханаһы хирургы, 1976—1992 һәм 1996—2019 йылдарҙа — хирургия бүлеге мөдире. Башҡортостан Республикаһының атҡаҙанған табибы (1997), СССР-ҙың һаулыҡ һаҡлау отличнигы (1984), «Почёт Билдәһе» (1986) һәм Салауат Юлаев (2007) ордендары кавалеры. Хәйбулла районының почётлы гражданы (2015).\nСолтанова Зөһрә Зәки ҡыҙы (1952), педагогик хеҙмәт ветераны. Бөрйән районы Тимер урта мәктәбенең элекке уҡытыусыһы. Башҡортостан Республикаһы уҡытыусыларының 9-сы съезы делегаты (2001). Уҡытыусы-методист (1991), СССР-ҙың халыҡ мәғарифы отличнигы (1988), Рәсәй Президенты гранты эйәһе (2006).\nБикмәев Михаил Әхмәт улы (1954), хәрби хеҙмәткәр, тарихсы-ғалим, юғары мәктәп уҡтыусыһы. Полковник (2003). Тарих фәндәре докторы (2005), профессор (2009).\nМостафин Өлфәт Мансур улы (1959—29.10.2020), дәүләт һәм хужалыҡ эшмәкәре, ғалим. 2018—2020 йылдарҙа Өфө ҡалаһы ҡала округы хакимиәте башлығы. Техник фәндәр кандидаты (2005).\nИльясова Венера Йомай ҡыҙы (1959), матбуғат ветераны. 2006 йылдан Журналистар союзы ағзаһы. Шәһит Хоҙайбирҙин исемендәге премия лауреаты (2011). Сығышы менән Туймазы ҡалаһынан.\nҒәйфуллина Рәсимә Риф ҡыҙы (1964), театр актёры. 2003 йылдан Рәсәй Театр эшмәкәрҙәре союзы ағзаһы. Башҡортостан Республикаһының халыҡ артисы (2011).\nХисмәтуллина Зөһрә Рәшит ҡыҙы (1964), ғалим-физиолог, юғары мәктәп уҡытыусыһы, 2010 йылдан Башҡорт дәүләт университетының кафедра мөдире. Биология фәндәре докторы (2009). Башҡортостан Республикаһының мәғариф отличнигы (2005), Рәсәй Федерацияһының почётлы юғары профессиональ белем биреү хеҙмәткәре (2016). Сығышы менән хәҙерге Ҡаҙағстандың Гранитогорск ҡасабаһынан.\n4 майҙа тыуғандар\n1655: Бартоломео Кристофори, Италияның музыка ҡоралдары яһау оҫтаһы, фортепианоны уйлап сығарыусы.\n1770: Франсуа Жерар, Франция рәссамы, портрет оҫтаһы.\n1881: Александр Керенский, Рәсәй империяһының сәйәси һәм дәүләт эшмәкәре.\n1825: Томас Генри Гексли, Британияның тәбиғәтте өйрәнеүсе ғалимы, биолог-дарвинист.\n1900: Антун Августинчич, Хорватия скульпторы, СССР Сәнғәт академияһының сит ил ағзаһы.\n1929: Одри Хепбёрн, Британия актёры, фотомодель һәм гуманитар эшмәкәр.\n4 майҙа вафат булғандар\nhttps://ba.wikipedia.org/w/index.php?title=4_май&oldid=1132029 ҡабул ителгән\nПоследний раз редактировалась 3 май 2022 в 17:34\nБыл бит һуңғы тапҡыр 17:34 3 май 2022 үҙгәртелгән.


Беҙҙең организм – серҙәр хазинаһы » «Йәшлек» гәзите\nГазета "Йәшлек" » Махсус биттәр » Беҙҙең организм – серҙәр хазинаһы\n20.11.2010 Беҙҙең организм – серҙәр хазинаһы\nЮгославия феномены Борислав Гаджанскиҙың исеме лә күптәргә таныш. 5-се синыфта уҡыусы 11 йәшлек малай, вуз программаһына ингән юғары математиканы тулыһынса тиерлек белеп, телдән ҡатмарлы математик иҫәпләүҙәрҙе башҡара алған.\n– Борислав, 348 517 368 454 361 458 882 һанынан 22-се дәрәжә тамырҙы таба алаһыңмы? – тиҙәр уға. «Һигеҙ», – тип яуаплай ул, бер минут ваҡыт үтер-үтмәҫтән.\nТағы бер бөйөк иҫәпсе Луи Дагбер менән электрон-иҫәпләү машинаһы араһында ярыш ойошторола. Дагбер шундай шарт ҡуя: машина ете мәсьәләне сискәнсе ун мәсьәләне сисеп өлгөрһә генә үҙен еңеүсе тип иҫәпләйәсәк. Ярыштың нимә менән тамамланырын меңәрләгән телевизор ҡараусы ҡыҙыҡһынып күҙәтә. Әммә оҙаҡ көтөргә тура килмәй. Дагбер ун мәсьәләне 3 минут 43 секунд эсендә дөрөҫ итеп эшләһә, машина ете мәсьәләне тик 5 минут 18 секунд эсендә генә хәл итә алған. Дагбер секундына бер нисә мең ғәмәлде эшләй алған машинаны еңә! Ә кеше мейеһе секундына 4 – 5 операция ғына башҡара ала.\nДөрөҫ, Борислав, Дагбер кеүектәр үҙ өлкәһендә феномен һанала һәм, тәбиғәттән һалынған мөмкинлектәрҙе тулы ҡеүәтендә файҙаланғанда, кеше алдында ниндәй мөмкинлектәр асылыуын күрһәтеүсе асыҡ миҫал булып тора.\nКешенең мөмкинлектәре һәм һәләте тағы ла нығыраҡ асылыр ине. Әммә уларҙы һаҡлап тороусы ниндәйҙер тотҡарлаусы механизмдар бар. Был механизмдарҙы гипноз ярҙамында ҡуҙғатып ебәреп була. Профессор К. Платнов «Һүҙ физиологик һәм дауалау факторы булараҡ» тигән китабында бер ҡыҙыҡлы тәжрибә тураһында яҙа.\nГипноз хәленә индерелгән кешеләр 10 кг ауырлыҡтағы йөктө 0,5 метр бейеклеккә күтәргән. Тәжрибәлә ҡатнашыусыларҙың арығанлығы һиҙелә башлағас, йөк ике тапҡырға кәмене, тип аңдарына һеңдергәндәр. Уларҙың эшкә һәләтлелегенең шунда уҡ яңынан тергеҙелеүе күҙәтелгән. Шулай бер нисә тапҡыр ҡабатлағандар. Йөктөң ике тапҡырға кәмеүе үҙ һөҙөмтәһен бирмәй башлағас, дүрт тапҡырға кәмене, тип гипнозлағандар. Һөҙөмтәлә кешеләрҙең эшкә һәләтлелеге ҡайтанан көсәйгән. Дүрт тапҡырға кәметеү ҙә үҙ һөҙөмтәһен бирмәй башлағас, һыналыусыларҙы, ун тапҡырға кәмене, тип ышандырғандар. Бының да һөҙөмтәһе булмай башлағас, 20 тапҡырға кәмене, тип ышандырғандар. Был тәжрибә кешенең эшкә һәләтлегенең уртаса нормаһын бер нисә тапҡырға күтәреп булыуын күрһәткән. Йәғни тотҡарлап тороусы процестарҙы гипноз ярҙамында алып ташлап, кешеләрҙең физик эш башҡарыуҙағы мөмкинлектәрен күпкә арттырыуға өлгәшеп булған.\nБеҙҙең һиҙеү органдарыбыҙ ҙа иҫ киткес ғәжәп мөмкинлектәрҙе күрһәтә.\nАмерика ғалимдары кешенең танау өлөшөндә ҡандан килеүсе микроөлөшсәләрҙең тупланмаһы булыуын асыҡлаған. Уның ярҙамында кеше, алыҫ араға осҡан ҡоштар кеүек, ерҙең магнит тартыу көсөн һиҙә алыр ине. Үкенескә күрә, кешеләр был аппарат менән ҡулланмай, шуға күрә уның һиҙгерлеге юғалған. Әммә теге йәки был эшмәкәрлек ваҡытында кешеләр шул анализаторҙың берәүһен генә ҡуллана башлаһа, уның һиҙгерлеге ҡырҡа артып китә. Мәҫәлән, тәжрибәле туҡымасылар бер төҫтөң генә 100-ҙән ашыу төрөн айыра ала. Рәссамдар әйберҙәрҙе сағыштырып ҡарағанда уларҙың пропорцияларындағы күҙгә күренмәҫ тигеҙһеҙлекте лә күрә.\nБыл миҫалдар кешенең иҫ киткес мөмкинлектәре тураһында һөйләй. Кемдәр быға ышана һәм көндәлек ныҡышмалы хеҙмәт менән уларҙы үҫтерергә теләй, уларҙа был мөмкинлектәр тулыһынса асыла. Бының өсөн иң беренсе сиратта теләк, ҡыҙыҡһыныу, көслө характер һәм ныҡлы ихтыяр көсө кәрәк. Ни тиклем иртәрәк үҙ өҫтөңдә эшләй башлайһың, шул тиклем яҡшыраҡ һөҙөмтәләргә өлгәшәсәкһең, ти ғалимдар.\nБөйөк швед ғалимы Карл Линней мәктәптә иң наҙан уҡыусыларҙың береһе булған. Шуға күрә барыһы ла уны, киләсәктә итексе булыр, тип юраған. 20 йәшендә ул урта мәктәпте тамамлаған. Әммә доктор Ротман Линнейҙың тәбиғи фәндәргә, айырыуса ботаникаға, һәләтен күреп, мөмкин тиклем уның был һәләтен үҫтерергә тырышҡан. Ротман етәкселегендә Карл кеше физиологияһын өйрәнә башлай. Ботаникаға булған ҡыҙыҡһыныуын файҙаланып, доктор Ротман үҙенең уҡыусыһында Карл мәктәптә өйрәнергә теләмәгән латин теленә лә һөйөү уята алған. Бер көндө ул Карлға бөйөк ғалим Плинийҙың латин телендә яҙылған китабын алып килә. «Бына уҡып сыҡ әле. Уның китаптарында тәбиғи фәндәр буйынса тотош энциклопедия тупланған. Латин теле – ғилми донъяның халыҡ-ара теле. Уны өйрәнмәй тороп, һин фән менән ныҡлап шөғөлләнә алмаясаҡһың. Күреп тораһың, үҫемлектәр тураһында ғилми китаптар латин телендә яҙылған», – ти ул.\nШулай итеп, Линнейҙың тәбиғи фәндәргә булған ҡыҙыҡһыныуы күңеленә ятмаған латин телен өйрәнергә лә ярҙам итә.\nЧарльз Дарвинды ла бала сағында атаһы һәләтһеҙ, йүнһеҙ тип иҫәпләгән. «Һинең бер ниндәй етди шөғөлөң юҡ, эттәр ҙә, ҡомаҡтар ҙа, атыш. Үҙең һәм беҙҙең ғаилә өсөн хурлыҡ ҡына булырһың инде», – тип ҡабатларға яратҡан ул. Әммә, шундай күңелһеҙ күҙаллауҙарға ҡарамаҫтан, Дарвин бөйөк ғалим булып таныла. 20 йыл буйы эшләгән хеҙмәте Дарвинды бөтә донъяға таныта.\nБөйөк ғалим Эйнштейн да бала саҡта физика менән математиканан әллә ни яҡшы өлгәшмәгән. Әммә олатаһы уны: «Ярай, Альберт, барыһына ла профессор булырға тимәгән, һин дә берәй кем булырһың әле», – тип йыуатҡан.\nНиколай Гоголдең дә мәктәптә яҙған иншалары башҡаларҙыҡынан бер ҙә айырылып тормаған. Күренекле яҙыусы Иван Гончаров 40 йәшендә генә ижади уңышҡа өлгәшкән.\nҠыҫҡаһы, тәбиғәт тарафынан кешегә бик күп мөмкинлек бирелгән. Уларҙы үҫтереү, тулыһынса асыу һәр кемдең үҙенән тора. Ә үҙең өҫтөндә эшләй башларға бер ҡасан да һуң түгел.


Депутаттар муниципаль реформаны иреккә сығарҙы. Парламент спикеры Константин Толкачев билдәләүенсә, 1 ғинуарҙан республикала "сифат йәһәтенән икенсе идара итеү системаһы эшләй башлаясаҡ". Урындағы үҙидара органдарын ойоштороуҙың к өн үҙәгендәге аспекттарға арналған закон проекттары блогы менән депутаттар республикала муниципаль реформаны законлаштырыуҙы тамамлай. Башҡортостан Республикаһы Дәүләт Й ыйылышы - Ҡоролтай Президиумының илле икенсе ултырышында парламентарийҙар көн тәртибендәге 59 пунктты ҡараны.\nДәүләт Йыйылышының яҡынлашып килгән ултырышында депутаттарға республика прокуроры вазифаһына Рәсәй Федерацияһы Генераль прокуроры тарафынан тәҡдим ителгән Сергей Хуртиндың кандидатураһы менән ризалашыу мәсьәләһен хә л итеү тора. Был урынға бер нисә кандидатура бар, әммә Рәсәй Генераль прокуроры үҙ дәғүәсеһен тәҡдим итә. Артабан\nпарламентарийҙар республиканың ҡала һәм райондарындағы айырым суд участкаларының мировой судьялары вазифаларына кандидатураларҙы ҡараясаҡ. Икенсе яҡтан, мировой судьялар\nтемаһы Константин Толкачев тарафынан яңыса билдәләнеш тапты. Ул икенсе уҡыуҙа ошоға ярашлы республика законына төҙәтмәләр индереүҙе ҡарауҙан баш тартырға тәҡдим итте. Эш\nтүбәндә: Рәсәйҙең Дәүләт Йыйылышында беҙҙең закондар сығарыу инициативаһы хуплап ҡаршы алынды, хәҙер төбәктә\nмировой судьялар һаны 35 кешегә артығыраҡ булыуы мөмкин тип табыла. Шул ваҡытта үҙ хоҡуҡи акттарыбыҙҙы тәртипкә килтерергә сират етәсәк тә инде.\nИкенсе һәм өсөнсө уҡыуҙарҙа ҡабул итеү өсөн билдәләнгән\nпроекттар башлыса республика закондарына үҙгәреш индереүгә ҡағыла. Уларҙың күбеһе урындағы үҙидара органдарының хоҡуҡи көйләнешен яҡшыртыуға - уларға айырым дәүләт вәкәләттәре тапшырыуға, муниципаль вазифалар реестрын һәм уларҙың хеҙмәтенә түләү кимәлен билдәләүгә, хеҙмәткәрҙәрҙең эш стажын иҫәпләүгә, аттестация үткәреүгә йүнәлтелгән.\nБашҡа тәҡдимдәрҙән "Республиканың маҡсатлы программалары т ураһында" законына үҙгәрештәр индереүсе закон проекты көсөргәнешле тикшереүҙәргә сәбәп булды. Оҙайлы программаларҙы ( тормошҡа ашырыу ваҡыты 10 йылға тиклем)\nраҫлау өсөн республика парламентына тапшырыу тәҡдим ителә. Әммә мәғариф, фән, мәҙәниәт, спорт, туризм һәм йәштәр эштәре буйынса комитет рәйесе Рафаил Мирсаев шунда уҡ "Мәктәп автобусы" программаһы тураһында хәтергә төшөрҙө, билдәле булыуынса, республиканың ҡайһы бер төньяҡ - көнсығыш райондары уға йылдан - йыл "эләгә" алмай. Әйткәндәй , был проект ҡыҫҡа ваҡытлы ( өс йылға тиклем), һәм парламентарийҙар уға йоғонто яһай алмай. Ҡыҙыу бәхәстән һуң Президиумда ҡатнашыусылар Дәүләт Йыйылышына программаның бар төрҙәрен раҫлауҙа ҡатнашырға мөмкинселек би реүсе төҙәтмәләрҙе икенсе уҡыуға индерергә мөмкин булыуында килеште. Әйткәндәй, өс йыл элек парламенттың барлыҡ "оҙон" программаларҙы үҙе үк хөкүмәткә тапшырыуы т ураһында хәтергә төшөрөүселәр ҙә табылды. Бер үк йылғаға ике\nтапҡыр инеп буламы\nТейеш булыуынса, ултырыш аҙағында парламентарийҙар киләһе осрашыу ваҡытын билдәләне: Башҡортостан Республикаһы Дәүләт Йыйылышы - Ҡоролтайҙың утыҙынсы\nпленар ултырышы 22 декабрҙә үтәсәк.


Башҡортостанда Геннадий Семеновты эҙләү тамамланды: егет үле килеш табылған // Хәл-ваҡиғалар | новости башинформ.рф\nБашҡортостанда Геннадий Семеновты эҙләү тамамланды: егет үле килеш табылған\n12:39, 11 сентября 2018 Хәл-ваҡиғалар\nБашҡортостанда Геннадий Семеновты эҙләү тамамланды: егет үле килеш табылған Фото: социаль селтәрҙәр\nӨФӨ, 2018 йыл, 11 сентябрь. /«Башинформ» мәғлүмәт агентлығы, Гөлфиә Акулова/.\nБашҡортостанда Геннадий Семеновты эҙләү тамамланды: ир һәләк булған. Бынан алда агентлыҡ хәбәр иткәнсә, Шишмәлә йәшәгән 25 йәшлек егет 27 августа урамға тәмәке тартырға сыҡҡан һәм юғалған. Аҙаҡ уны бер кем дә күрмәгән.\n«Балаларҙы эҙләү — Өфө» (Башҡортостан) төркөмө етәксеһе Павел Нестеров хәбәр итеүенсә, юғалған егет шәкәр заводы тирәһендәге ағастар араһында үле килеш табылған.


Электрон музыка — Башҡорт Википедияһы\nЭлектро́н му́зыка (нем. Elektronische Musik, ингл. ябай һөйләү телендә «электроника») — киң музыкаль жанр, электрон музыкаль инструменттар һәм технологиялар (ғәҙәттә компьютерҙағы махсус программалар менән) ярҙамында яҙылған музыка . Тәүге электрон инструменттар 20 быуаттың башында барлыҡҡа килеүенә ҡарамаҫтан, электрон музыка үҙ аллы жанр булараҡ 20 быуаттың икенсе яртыһында ғына нығына.\nЭлектрон музыка электрон технологиялар һәм электромеханик музыкаль инструменттар ҡулланғанда барлыҡҡа килгән тауыштан тора.\nЭлектромеханик музыкаль инструменттар эсенә телармониум, Хаммонд органы, электрогитара инә. Таҙа электрон тауышты терменвокс, синтезатор һәм компьютер кеүек инструменттар ярҙамында сығаралар.\nТауыштарҙы яҙып алыу йыш ҡына электрон музыканы сығарыу уйына бәйле. Әммә электрон музыканы сығарыу тауышты яҙыу процессының төп маҡсаты түгел.\n1878 йылда Америка уйлап табыусыһы Томас А. Эдисон фонографҡа патент ала. Эдисондың фонографы, Скоттың фоноафтографы кеүек үк, тауышты яҙыу өсөн цилиндрҙар ҡуллана, тик унан айырмалы рәүештә, тауышты яҙыу ғына түгел, тыңлау мөмкинлеге бар.\n1906 йылда Америка уйлап табыусыһы Ли де Форест электрон музыка үҫешенә ҙур йоғонто яһаған триод лампа көсәйткесен (аудион) уйлап таба, эсендә термокатодлы быяла көпшәле беренсе электрон лампа, электр сигналдарҙы сығара һәм көсәйтә ала. Электрон лампаны уйлап табыу радиотапшырыуҙар һәм электрон һанау процесстарына юл аса.\n1898—1912 йылдарҙа Америка эҙләп табыусыһы Тадеуш Кахилл телармониум (ингл. Telharmonium) исемле электромеханик инструмент өҫтәндә эшләй. Әммә был инструментты ҙурлығы өсөн ҡабул итмәйҙәр: 1906 йылғы версияһы 200 тоннаға тарта, 18 кв. метрлыҡ майҙанды ала.\nБеренсе электрон инструмент тип терменвокс иҫәпләнә. Терменвоксты урыҫ уйлап табыусыһы Лев Термен 1919—1920 йылда уйлап сығара. Был инструментта тауыш электр магнитлы ҡырҙа ике металлы антеннала ҡул хәрәкәтенән килеп сыға.\nБеренсе электрон инструменттар рәтенә Николай Обухов 1926 йылда уйлап тапҡан тауыш тәреһе (фр. Croix Sonore), һәм 1919—1928 йылдарҙа Морис Мортено тарафынан уйлап табылған Мартено тулҡындары инә. Мартено тулҡындарын ҡулланыуҙың төп миҫалы булып Оливье Мессиандың Турангалила-симфония һ.б. уның әҫәрҙәре булып тора. Мартено тулҡындары инструментын музыка яҙыуҙа шулай башҡа композиторҙар, мәҫәлән, Андре Жоливе ҡуллана.\nDaft Punk төркөмө\nXXI быуаттың башы электрон музыка өсөн күп төрлөлөк аша берҙәмлеккә ынтылыу менән бәйле. Таҙа стилдәр тик теорияла ғына ҡала. Тормошта һәр әҫәр тиерлек күп музыка төрҙәре элементтарында төҙөлә, альбомдарҙы тасуирлау өсөн күп составлы билдәмәләр ҡулланырға мәжбүрҙәр. 1970—1980 йылдарҙағы билдәле композицияларға техно-ремикстар төҙөү эше әүҙем бара.\nУндай эшкәртелеүгә Жарра, Space, Вангелиса, Tangerine Dream музыкаһы дусар була.\nhttps://ba.wikipedia.org/w/index.php?title=Электрон_музыка&oldid=558251 ҡабул ителгән\nПоследний раз редактировалась 14 февраль 2016 в 13:57\nБыл бит һуңғы тапҡыр 13:57 14 февраль 2016 үҙгәртелгән.